ज़िन्दगी बा त दर्दो मिली खुशियो मिली – मनोज तिवारी – Anjoria\nभोजपुरी फिल्मों के मेगा स्टार मनोज तिवारी के एह बाति के बखूबी इल्म बा कि ज़िन्दगी बा त दर्दो मिली खुशियो मिली. एहसे ऊ आपन हर छोट बड़ खुशी सहेज के राखल चाहेले. सहेजे के त ऊ अपना दिल के रिश्तो के चाहेले लेकिन उनुकर दिल के रानी माने तब नू. मनोज तिवारी का अदाकारी आ गवनई में संवेदना के एगो बड़हन संसार हाजिर बा. प्रेम, सौंदर्य, अवसाद, मिलन, बिछोह, रुसवाई, बेवफाई के गहीरा एहसासन से भरल उनुका ज़िन्दगी पर जबे कवनो तस्वीर बनावल जाई त जिंदगी के तमाम मुश्किल आ दुश्वारियनो में मनोज तिवारी के एगो नया रंग भरत देखल जा सकेला. उनुका अभिनय आ गायन के जिन्दगी एही हजार-हजार रंगन के ओकरा खूबसूरत आ दर्द भरल लमहन के पकड़ लेबे के कलात्मक कोशिश का रूप में देखल जा सकेला. उनुकर अदबी शख्सियत उनुका के दोसरा कलाकारन से काफी अलगा राखेले आ मनोज तिवारी के एगो नया प्रतिमान का रूप में पेश करेले. बचपन गांव का मटमइल राहन पर बीतल. महतारी के अभावन से लोहा लेते देखलन, दिक्कत का साथे संगीतो सीखलन. इहे माहौल रहल जवना में मनोज तिवारी में गायन के प्रति लगाव बढ़ल. पिछला दिने मनोज तिवारी फुर्सत के चंद लमहा हमरा साथे बँटलन आ ओही लमहन के कुछ बाति एहिजा पेश करत बानी.\nमनोज जी, इंडिया टुडे देश के चुनिंदा 20 गो सिनेमाई शख़्सियतन में रखलसि, पाकिस्तान के एगो वेबसाईट पाकिस्तान में लोकप्रिय भारतीय सितारन में गिनलसि, आ भोजपुरी सिटी सिने अवार्ड में दशक के सबले बड़ सितारा के अवार्ड दिहलसि, खुशी त मिलले होई ?\n– खुशी त मिलल, लेकिन जिम्मेदारीओ बढ़ गइल. लोग के अपेक्षा पर खरो उतरे के बा.\nविश्व भोजपुरी सम्मेलन में रउरा के पद्म पुरस्कार देबे के मांग उठावल गइल. आखिर का बात बा कि पिछला बीसियन बरीसन में कवनो भोजपुरी गायक के पद्म पुरस्कार ना मिलल ?\n– हमहू कहीं पढ़नी कि हमरा के पद्म पुरस्कार के मांग उठावल गइल बा. हमार मानना बा कि ज़िन्दगी बा त दर्दो मिली खुशियो मिली.\nमनोज जी, दर्द के वजह का रउरा पत्नि के रउरा से तलाक माँगल बा ?\n– हम अपना बीबी बेटा स अलगा रहे के कल्पने से काँप जात बानी. हम नइखी चाहत कि हमार घर उजड़े. हमरा खातिर ऊ आदमी भगवाने होखी जे हमरा घर के उजड़े से बचा ली. लोग श्वेता के नाम लेत बा बाकिर हमार श्वेता से कवनो लफड़ा नइखे, बिग बॉस में लोग देखलही होखी. रानी के हम आजुओ बेहद प्यार करेनी.\nएक वजह इहो हो सकेला कि आप आम आदमी बनके जियल चाहीले ?\n– हम जवना पेशा में बानी ओहमें मुखौटा पहिरल कामे आवेला बाकिर सामान्य बनल रहला के अपने आनन्द होला. आजु हमरा लगे एक से एक बेशकीमती गाड़ी बा बाकिर आजुओ हमरा बनारस में रिक्शा पर घूमल नीक लागेला.\nराजनीति के त बॉय बॉय कर दिहले होखब ?\n– एकदमे ना. झारखंड में प्रचार करे गइनी त लोग हमरा पर भरोसा कइल आ ओह प्रत्याशी को विजयी बना दिहलसि जेकर हम प्रचार कइले रही.\nबिहार के एगो अखबार आपके बिहार में लोकप्रियता में नीतीशे कुमार का बाद बतवले रहे.\n– बिहार के मुख्यमंत्री नीतीश कुमार के हम जबरदस्त फैन हईं आ एक दिन उनुका के प्रधानमंत्री बनत देखल चाहीला.\nमनोज जी, अभिनय के पथरीली भूमि आ संगीत के सौम्य सागर में एके साथ विचरण कइल, समुद्र से गंगा आ यमुना के पानी के अलग कइला जइसन दुरुह काम होला. रउरा एह सागर से उर्वरो बनावत बानी आ सागर से मोतीओ चुनत बानी. कइसे कर लिहिले ई सब ?\n– हम दुनु का माध्यम से समाज के जगावल आ भोजपुरी भाषा के बढ़ावल चाहीले. लोग में भोजपुरी खातिर समर्पण देखल चाहीले. एहसे अभिनय आ गायन में संतुलन बनल रहेला.\nराउर फिल्म ‘ससुरा बड़ा पईसावाला’ भोजपुरी सिनेमा खातिर जन जागृति ले आ दिहलसि. आज भोजपुरी सिनेमा एक बेर फेर नीति आ रणनीति में अझूराइल बा. रउरा का भोजपुरी सिनेमा के एह भंवर जाल से निकाल पायब ?\n– राउर सवाल झकझोरे वाला बा बाकिर भोजपुरी सिनेमा के विकास खातिर हम हमेशा लागल रहब.\nकई बेर फिल्मन में आपके किरदार निर्धनता का माम‍िला में प्रेमचंद के ‘रंगभूमि’ के सूरदास, भा पूस के रात के हलाकू जइसन होले. कइसे निबाह पाइले अइसन किरदार ?\n– जे खुदे घोर गरीबी आ अभाव के जिनिगी जियले होखे आकरा अभिनय में त गरीबी जियतार होइये जाई. हम बहुते कठिनाई देखले बानी. हमार बड़का भाई साधू शरण तिवारी हमरा के एगो राह देखवले, व्यवस्था जुटवले आ हम संगीत के स्वर साधना में रम गइनी.\nभोजपुरी के विकास खातिर कवो नया पहल ?\n– भोजपुरी के विकास खातिर पूरी दुनिया में गइल बानी. मॉरीशस, सूरीनाम में भोजपुरी के विकास खातिर कई गो समझौते भारत सरकार का साथे हमरा पहल पर भइल बा.\nमनोज जी आज भोजपुरी सिनेमा का हर बड़का निर्माता रउरा के लेके फिल्म बना रहल बा, का रउरा फेर पहिले जइसन संजीदा हो गइल बानी ?\n– हम अपनानिर्माता निर्देशक के अपना परिवार लेखा मानीले, ओह लोग के प्रतिकार ना करी बलुक सम्मान करीले. आ निर्मातो निर्देशक लोग जानेला कि मनोज तिवारी के विचार, सरोकार आ चिंतन के दायरा कतना बड़हन बा.


खेसारीलाल यादव के खतरनाक स्टंट – Anjoria\nएह घरी सिनेमा भोजपुरी में हिट फैक्ट्री बन गइल चर्चित अभिनेता खेसारीलाल यादव के स्टंट में कवनो जवाब नइखे. अपना आवे वाली फिलिम ‘तेरी कसम’ ला खेसारीलाल यादव अइसन ख़तरनाक स्टंट कइलन के देखे वालन के होश उड़ गइल. निर्देशक निर्देशक अनिल सिनकर एह सीन ला खेसारी के डुप्लीकेट बोला लिहले रहलें बाकिर खेसारी जिद्द कर के ऊ सीन कुद कइलन. एह सीन में उनुका बहुते रफ्तार में मोटरसाइकिल चलावे के रहे. सबले खास बात ई कि सीन एके शाट में ओके हो गइल. खुशी से झुमल पूरा यूनिट खेसारी के कान्हे उठा लिहल.\nएह फिलिम में खेसारी के नायिका बाड़ी मोनिका बत्रा अउर शुभी शर्मा.


धनतेरस के परम्परा आजुओ कायम बा – Anjoria\nअक्टूबर 31, 2013 धनतेरस\n– सतीश कुमार सिन्हा\nतेजी से बदलत जमाना का बावजूद आजुओ धनतेरस के परम्परा कायम बा आ समाज के हर वर्ग के लोग महत्व वाला अनेके सामान खरीदे ला एह दिन के साल भर तिकवेला.\nहिंदू पंचांग के मुताबिक हर साल कार्तिक अन्हरिया के तेरहवाँ दिने धन्वतरि त्रयोदशी मनावल जाले जवना के आम बोलचाल में लोग धनतेरस कहेला. असल में ई धन्वन्तरि जयंती के पर्व ह आ आयुर्वेद के जनक धन्वन्तरि के जनमदिन का रूप में मनावल जाला.\nधनतेरस का दिने सोना.चांदी के आ बरतन खरीदे के परम्परा ह. एह दिने बरतन खरीदे के शुरुआत कब, कइसे आ काहे भइल एकर कवनो पकिया प्रमाण त नइखे बाकिर मानल जाला कि जनम का समय धन्वन्तरि के हाथ मे अमृत कलश रहुवे. एह अमृत कलश के मंगलो कलश कहल जाला आ मानल जाला कि देव शिल्पी भगवान विश्वर्कमा एकरा के बनवले रहले. एही चलते एह दिन बरतन खरीदल लोग शुभ मानेला.\nनयकी पीढि आपन परम्परा बढ़िया से समुझ सके एह ला भारतीय संस्कृति के हर पर्व से जुडल कवनो ना कवनो लोक कथा जरूर बा. दीपावली से पहिले मनावल जाए वाला धनतेरसो से जुड़ल एगो लोककथा बा जवन अनेक युग से कहल सुनल जात बा.\nपौराणिक कथा में धन्वन्तरि के जनम के बारे में बतावल गइल बा कि देवता आ असुर के समुद्र मंथन से धन्वन्तरि के जनम भइल रहे. ऊ अपना हाथ में अमृत कलश लिहले प्रकट भइल रहले. एही चलरे उनकर नाम पीयूषपाणि धन्वन्तरि धरा गइल. उनुका के विष्णु के अवतारो मानल जाला.\nपरम्परा के मुताबिक धनतेरस के साँझ यम के नाम के दीया घर का देहरी पर राखल जाला आ ओकर पूजा क के प्रार्थना कइल जाला कि ऊ घर मे मत आवे आ केहू के कष्ट जनि देव. देखल जाव त ई धार्मिक मान्यता मनुष्य के स्वास्थ्य आ लमहर उमिर के विचार से बनल बा.\nयम के दीयो निकाले का बारे मे एगो कहानी बा. एक बेर राजा हिम अपना बेटा के कुंडली बनववले. एहमें पता चलल कि शादी के ठीक चउथे दिने सांप कटला से उनकर मौत हो जाई. हिम के पतोह के जब एह बात के पता चलल त ऊ तय कइलसि कि उ हर हाल मे अपना पति के यम के कोप से बचाई. शादी के चउथा दिने उ पति के कोठरी का बाहर घर के सगरी जेवर आ सोना.चांदी के सिक्का के ढेर बनाके ओकरा के पहाड़ के रूप दे दिहलि आ खुद रात भर बइठ के गाना गावे लागल आ कहानी सुनावे लागल जेहसे ओकरा नींद मत आवे.\nरात में जब यम सांप के रूप मे उनका पति के डंसे आइल त आभूषण के पहाड़ पार ना कर सकल आ ओही ढेर पर बइठ के गाना सुने लागल. एही में सगरी रात बीत गइल आ अगिला भोरे साँप के लवटे के पड़ल आ ऊ अपना पति के जान बचा लिहलसि. कहल जाला कि तबहिए से लोग घर के सुख.समृद्धि खातिर धनतेरस का दिन अपना घर के बाहर यम के दीया निकालेला जेहसे यम उनका परिवार के कवनो नुकसान मत चहुँपावसु.\nहमनी के भारतीय संस्कृति मे स्वास्थ्य के जगहा धन से ऊपर मानल गइल बा. कहले जाला कि पहिला सुख निरोगी काया, दूजा सुख घर के माया. एही से दीपावली मे सबसे पहिले धनतेरस के महत्व दिआला.\nधनतेरस का दिने सोना चांदी के बरतन, सिक्का, गहना खरीदे के परंपरा रहल बा. सोना सौर्दय त बढ़इबे करेला मुश्किल घड़ी मे संचित धन के रूप मे कामो आवेला. कुछ लोग शगुन के रूप मे सोना भा चांदी के सिक्को खरीदेला.\nबदलत दौर में लोग के पसंद आ जरूरतो बदलल बा. एहसे एह दिन बरतन आ गहना का अलावे वाहन, मोबाइल वगैरहो खरिदाए लागल बा. एह घरी त धनतेरस का दिन वाहन खरीदे के फैशन जस बन गइल बा, कुछ लोग एह दिन कम्प्यूटरो वगैरह खरीदेला.\nरीति रिवाज से जुडल धनतेरस आजु आदमी के आर्थिक क्षमता के सूचक बन गइल बा. बड़का लोग एह दिन विलास के सामान खरीदेला त गरीब तबका के लोग जरूरत के सामान खरीद धनतेरस के पर्व मना लेला. बाकिर सब कुछ का बावजूद लोग एह पर्व के भुलाइल नइखे आ अपना कूवत मुताबिक एह दिने खरीदारी करेला.\nसतीश कुमार सिन्हा पटना में पत्रकार हैं.\nOne thought on “धनतेरस के परम्परा आजुओ कायम बा”\nअक्टूबर 31, 2013 को 9:45 अपराह्न पर\nबड़ी नीमन बा इ जानकारी.


बाप के मरले कुँअर, महतारी के मरले टूअर : बाति के बतंगड़ – 12 – Anjoria\nबाप के मरले कुँअर, महतारी के मरले टूअर : बाति के बतंगड़ – 12\nदिसम्बर 12, 2016 बाति के बतंगड़, बाप के मरले कुँअर, महतारी के मरले टूअर\nभोजपुरी कहाउत – बाप के मरले कुँअर, महतारी के मरले टूअर – कतना सही हवे अबकी एगो वंशवादी परिवार के लड़ाई में देखा गइल. समाजवाद के बात त लोहिया के आत्मा के भरमावे खातिर होला. साथही एह लड़ाई में नीमनो-नीमन स्तम्भकार लोग थाह ना लगा सकल. अबहीं ले त लोग एही पर एकमत नइखे कि एह परिवार में अइसन लड़ाई होखे के कारण का रहुवे आ एह लड़ाई में जीतल के. केहु एकरा के बाप बेटा के टक्कर बतावत बा त केहु – चाचा चोर भतीजा पाजी, चाचा का सिर पर जूता बाजी – वाला कहाउत का नजरिया स देखल चाहत बा. कुछ लोग कहत बा कि दलाल बुद्धि पा के अपना बेटा के बे-काँट-कूट वाला राजतिलक करा गइलन बूढ़ बाप आ अब चैन से वर्णाश्रम बीता सकीहें.\nकेहु कहत बा कि दोसरा से जनमल बेटा का बदले अपने बेटा के गद्दी नशीन करा दिहलन बुढ़ऊ. आ लगले हाथ अपना शातिर भाई के अतना खूबी से कगरियाइयो दिहलन कि भाई के प्रेमो बनल रहि गइल आ अपना बेटा के राह के काँटो कूस निकल गइल.\nअब जवन कारण रहल होखे, जे जीतल भा जे हारल होखे, लोहिया के आत्मा त एक बार फेरी मर गइल अबकि. साधारण परिवार से आवे वाला, साइकिल से चले वाला मास्टर पता ना अइसन कवन काम कइलसि कि ओकर परिवार हजारो करोड़ के संपति में खेले लागल. शायद एही खेल का चलते जेल जाए के संकट आ घेरले रहल जब दलाल बुद्धि आपन सेटिंग क के जेल जाए से बचा लिहलसि बुढ़ऊ के. ई सेटिंग न्यायपालिका साथे भइल कि कार्यपालिका साथे, ई त ऊ दललवे बता पाई. बेटा मोह का बावजूद बुढ़ऊ के मित्र मोह सराहे जोग बा. ना त राजनीति के का कहाव, हर क्षेत्र में लोग सीढ़ी के इस्तेमाल कइला का बाद लोग ओकरा के लवना बना के इस्तेमाल क जालें कि फेर केहु ओह सीढ़ी से आसमान मत छू पावे.\nसंयुक्त परिवार त अब गिनले चुनल रहि गइल बाड़ी सँ. अधिकतर त अब एकले परिवार लउकेला. बाकिर जब संयुक्त परिवार आपन गन्दगी चौराहा पर झारल शुरू क देला त गन्दगी के ढेर लाग जाला. ई उनका चोरी आ हलकटई के खुलासा करीहें त ऊ इनकर. लंगटे सभे जाना हो जइहें बाकिर कहत रहीहें कि हमरा बारे में गलत बयानी भइल बा बाकिर उनुका बारे में सगरी कुछ साँचे हवे. एह लंगाझारी का चलते बहुते कुछ के चरचा खुलेआम होखे लागल बा. दू गो मेहरारु होखे के बात पहिले लुका छिपा के होखत रहुवे, बाकिर अब खुलेआम होखे लागल बा. खुद बेटे के एगो सिपहसालार मयभा महतारी के षडयन्त्र के आरोप लगा दिहलसि आ केहु एकर विरोध ना कइल. बाप के ई बात बहुते खराब लागल, ई ऊ खुद बतवलन बेटा के शिकायत करत.\nराज परिवारन में चारित्रिक शुचिता के बात ना कइल जाव. ई त मध्यमवर्गीय परिवारन के चोंचला ह. उच्च वर्गीय आ निम्न वर्गीय परिवारन में एकर कवनो महत्व ना होखे. केहु केहु का साथे सूत सकेला. आ चूंकि एह राज परिवार के चरचा बाजार में आ गइल बा त ओही परिवार से एकर नमूनो देख लीहल जाव. पहिले त बहुते लोग का इहे मालूम ना रहुवे कि दू गो मेहरारू बा. फेर कहाए लागल कि दू गो बेटो बो. अब पता चलल बा कि दोसरकी वाला बेटा ओकरा पहिला मरद से ह. त बुढ़ऊ अपना बेटा के राजतिलक करा दिहलन त दुसरकी लाग गइल सौतेला बेटा के बनवास दिआवे ला जाल बुने में. तंग आके बेटा बाप से फरका रहल शुरू क दिहलसि. चचऊ के बुझाइल कि इहे मौका बा जब भईया के प्यार जगा के आपन गोटी सेट करा लीं बाकिर चाल उलटा पड़ि गइल. आ लड़िका सभ थपड़ी पीट पीट के कहतारें सँ – चाचा चोर भतीजा पाजी, चाचा का सिर पर जूता बाजी.\nमोदियात दुनिया का बीच भगले त गइले बेटा : बाति के बतंगड़ – 13\nOne thought on “बाप के मरले कुँअर, महतारी के मरले टूअर : बाति के बतंगड़ – 12”\nशैलेन्द्र 'असीम' कहते हैं:\nदिसम्बर 20, 2016 को 9:07 पूर्वाह्न पर


मेरे साजन तेरे कारन फिलिम में प्यार क मसीहा बनल बाड़े बालेश्वर सिंह – Anjoria\nहर किरदार के जीवंत कर देबे वाला अभिनेता बालेश्वर सिंह आनन्द मिडिया एण्ड इंटरटेनमेंट के बैनर तले बनत फिलिम “मेरे साजन तेरे कारन” में प्यार क पाठ पढ़ावत प्रेम के मसीहा बनल बाड़े. उनुकर किरदार एन्टी हीरो के बा जे दू गो बिछुड़ल प्रेमियन के फेर से मिलावे ला अपना जान के बाजी लगा देत बा.\nएह फिलिम के निर्देशक राजीव राय, संगीतकार के॰ रत्नेश मिश्रा, छायांकन पवन गुप्ता, मार धाड़ किंदर पाजी, आ नृत्य निर्देशक केदार मास्टर बाड़न. मुख्य भूमिकन में रविराज दीपू, अपूर्वा बिष्ट, बालेश्वर सिंह, मनोज टाईगर, गोपाल राय, बंदिनी मिश्रा, अवधेश मिश्रा आ आईटम डांसर सीमा सिंह बाड़ी.\nबालेश्वर सिंह एकरा अलावे एस के फिल्म्स (चेन्नई) के बैनर तले बने जात”गरदा” में बतौर खलनायक नज़र अइहें. इनकर आवेवाली अउर फिलिमन में एक लैला तीन छैला, चुन्नू बाबू सिंगापुरी, यादवजी, हम मस्ताने, तिलक तराजू और तलवार, गरदा उड़ा देब, आ लाडली वगैरह बाड़ी सँ.


खेसारी लाल यादव – Anjoria\nTag: खेसारी लाल यादव\nखेसारी लाल के नया भोजपुरी फिलिम ‘बाबरी मस्जिद’ के पहुलका झलक पिछला दिने मुम्बई में जारी हो गइल. एक तरफ आजुकाल्हु खेसारी लाल के फिलिम ‘मेहंदी लगाकर रखना’ बॉक्स ऑफिस…\nनवम्बर 17, 2016 Editor\nपिछला 11 बरीसन से लगातार सफल ढंग से आयोजित होत आवत भोजपुरी फ़िल्म अवार्ड के 11वां समारोह शनिचर 12 नवंबर के मलाड के अर्थवा कैम्पस में रेड कारपेट संगे आयोजित…\nभोजपुरी सुपरस्टार खेसारीलाल के जादू दर्शकन पर खूब चलत बा तबहिए नू 25 जुलाई के सलमान खान के ‘किक’ के सोझा बिहार में रिलीज भइल फिलिम ‘जानेमन’ ना सिरिफ बंपर…\nईद का पाक मौका पर 29 जुलाई से बिहार में भोजपुरी सुपरस्टार खेसारी लाल यादव के फिलिम ‘खून भरी मांग’ रिलीज़ होखे जात बा. निर्देशक राजकुमार आर.पाण्डेय के एह मल्टीस्टारर…\nशौर्य एंटरटेनमेंट के बैनर तले बनत पहिला फिलिम में खेसारी लाल यादव आ मनोज द्विवेदी एके संगे नजर अइहें. एह फिलिम के कहानी आ निर्देशन मंजुल ठाकुर के बा. निर्माता…\nबहुते चरचा में रहल भोजपुरी फिलिम “बेताब” के बिहार टेरीटरी ला मुँहमांगा दाम प खरीदल गइल बा आ एकरा के बिहार में २८ फरवरी से देखावल जाई. बिहार में एकर…\nभोजपुरी सिनेमा के सुपरस्टार खेसारीलाल यादव साल 2013 के सबले सफल नायक रहले खेसारीलाल यादव जिनकर एह साल कुल सात गो फिलिम रिलीज भइली स. पहिला रहल ‘हवा में उड़ता…


दिलवाले दुल्हनियां ले जाएंगे हम पहिली बार कब देखनी? इ याद ना ह, लेकिन एतना पता ह कि जब ए फिलिम के हम पहिली बार देखनी तबसे इ हमार फेवरेट हो गइल। अब तक हम डीडीएलजे के टीवी पर अनगिनत बार देख भयल हंई, लेकिन हमरे मन में हमेसा अपने ए फेवरेट फिलिम के सिनेमा हॉल में न देख पउले क पछतावा अउर दुख रहे। डीडीएलजे जब रिलीज भइल रहे तब हम गांव में रहनीं। शहर में फिलिम देखे जाए क परमिशन हमहन के कब्बो ना मिले। सच कहीं त डीडीएलजे हमरे सहर में कब लगल रहे, हमके पते ना ह। काहें से कि तब हम छोट रहनीं। शुक्र हो, फिलिम रिपोर्टर के नौकरी के, जेकरे वजह से हमके इ फिलिम अब हॉल में देखले के सौभाग्य मिलल, और शुक्र हो मराठा मंदिर हॉल के करता-धरता लोगन के, जे चौदह साल बाद भी अपने इहां इ फिलिम के चलावत हवें।\nपन्द्रह अक्टूबर दो हजार नौ के दिने ऑफिस से डीडीएलजे पर इस्पेसल इस्टोरी करे क जिम्मा दिहल गइल। हम और हमार सहकर्मी मिलके इ फैसला कइनी जा कि पहिले हॉल में चलके फिलिम देखल जाइ ओकरे बाद इस्टोरी लिखल जाइ। एही बहाने हॉल में डीडीएलजे देखले क हमार पेंडिंग ख्वाहिश भी पूरी हो जाई। मराठा मंदिर में डीडीएलजे चौदह साल से चलत हिय, इ त पता रहे, लेकिन केतनी बजे क शो रहेला, इ ना पता रहे। आजकल के फिलिम के विज्ञापन के तरह डीडीएलजे के अखबार में विज्ञापन भी ना छपेला कि देखके शो क टाइम पता क लिहल जा। सो, इ फैसला भइल कि अगले दिन हमहन सीधे हॉल पहुंच जाएके।\nदूसरे दिन सुबह दस बजे के करीब हमरे सहकर्मी के फोन आइल कि साढ़े ग्यारह बजे क शो ह अउर रोज खाली एक्के शो होला। हमरे समझ में ना आइल कि अब का करीं? काहें से कि हमरे इहां से मुंबई सेन्ट्रल पहुंचले में कम से कम डेढ़ घंटा क समय लगेला। भागत-भागत कइसहूं हम मुंबई सेन्ट्रल स्टेशन पहुंचनीं और उहां से बहरे निकलनी त एगो बोर्ड पर मराठा मंदिर के ओर गइले क निसान बनल रहे। जल्दी-जल्दी हम ओ निसान के फालो करत गइनी त सामने मराठा मंदिर लउकल और ओपर दिलवाले दुल्हनिया ले जाएंगे के बडिय़ार क पोस्टर लउकल। ओ पोस्टर पर दिलवाले दुल्हनिया ले जाएंगे के पांच सौ सप्ताह पूरा कइले के बारे में बड़ा-बड़ा अक्षर में लिखल रहे। हम बहुत खुस भइनी, लेकिन जइसहीं गेट पर पहुंचनी, गेट वाला रोक देहल। उ कहलस कि अब गेट तीन बजे खुलेगा, तब आना। अभी अंदर नहीं आ सकते। जब हम ओसे कहनीं कि हम प्रेस वाला हईं त फटाक से गेट खोल दिहलस।\nअंदर हमार सहकर्मी रहली, उ मैनेजर से बात क भइल रहली। हॉल में काम करे वाला एगो आदमी आइल। उ हमहन के सम्मान से हॉल में ले जाके बइठा दिहलस। परदा पर सिमरन के बियाह के तैयारी वाला सीन चलत रहे। राज सिमरन के घर में भाग भाग के सब कर मदद करत रहे। काफी फिलिम निकल चुकल रहे। खैर, सीट पर बइठले के बाद जब थोड़ा आंख के सामने क अंधेरा छंटल त अपने अगल-बगल इ देखके खातिर नजर दउड़वनी कि केतना लोग हॉल में हवं? हमके यकीन ना भइल लोगन के देखके। डीसी में कम से कम पचास लोग पिक्चर देखत रहने। बालकनी क पता न? एतना दर्शक तो आजकल के नई फिलिम के पहिला शो में भी ना मिलेलन। मजेदार बात इ रहल कि परदा पर राज के डायलॉग बोलले से पहिलहीं हॉल में कब्बो ए कोने से त कब्बो ओ कोने से डायलॉग सुनाई दे दे। सब लोग मजा लेके फिलिम के एंज्वॉय करत रहने। हमहूं के खूब मजा आवत रहे। डीडीएलजे के बड़ा परदा पर देखले के मजा कुछ अउर ही ह। परदा पर डीडीएलजे एकदम फ्रेस चलत रहे और भारी संख्या में दर्शक भी बइठल रहनें। एक्को बार ना लगल कि डीडीएलजे चौदह साल पुरानी पिक्चर हो गइल हिय। इहे कुल सोचत-सोचत फिलिम देखत रहनीं। अब मन के इहो कसक मिट गइल कि हॉल में डीडीएलजे ना देखले हईं।\nपिक्चर खतम भइल त हमहन दर्शक लोगन से इ पूछे के कोसिस कइनी जा कि उ लोग डीडीएलजे देखे थिएटर में काहें आइल रहनअ हं? कम से कम अस्सी लोग डीडीएलजे देखके निकलन। सबकर जवाब लगभग इहे रहे कि डीडीएलजे उनकर फेवरेट फिलिम हिय, एही मारे उ एके देखे बार-बार मराठा मंदिर में आवें न। ए दर्शक लोगन में बुजुर्ग, प्रौढ़, युवा लडक़ा-लडक़ी सब लोग रहनें। सिनेमा हॉल के मैनेजर से इ जानके बड़ा सुखद आश्चर्य भइल कि अबहिन डीडीएलजे के पांच साल अउर मराठा मंदिर में उनकर चलउले क प्लानिंग ह। लागत ह कि मराठा मंदिर में चार पीढ़ी क मनोरंजन क भइल इ फिलिम अबहिन कुछ अउर पीढ़ी के सिनेमा हॉल में डीडीएलजे के देखले क ख्वाहिश पूरी करी।\nदिलवाले दुल्‍हनिया ले जाएंगे रघुवेन्द्र सिंह सिने संस्‍कार\nDewlance हिन्दी होस्टिंग said…\nकमाल बा हो बाबू...जिउ खुस होइगा...जियो रघुवेंदर भइया...अइसइ लिख्खा करउ...नाव करिहौ...।


Bhojpuri is the language of feeling of wealth full of sweetness Bhojpuri: अपार शब्द संपदा वाली भाव के भाषा ह भोजपुरी, मिठास एतना कि बस सुनत रह जाइब!– News18 Hindi\nBhojpuri: अपार शब्द संपदा वाली भाव के भाषा ह भोजपुरी, मिठास एतना कि बस सुनत रह जाइब!\nभोजपुरी में भाव के प्रवाह ह. इही से कतहीं आ कबहूं भोजपुरी बोले लागे त ओकरा आ सुने वाला दुनो के आनंद आ जाला. भाव से चलला के कारण भोजपुरी में कबो शब्द के कमी ना पड़ेला.\nLast Updated : June 17, 2021, 19:18 IST\nभोजपुरी भाव के भाषा (भाखा) ह. ये भाषा के सरजना पाणिनी महराज ना कइले रहला हां, बाकिर एकर आपन एगो तरतीब बा. बोले वाला अपना हिसाब से बोलेला आ समझे वाला ओही भाव में समझ लेला. रस के संचार पूरा होला. भोजपुरी के दूसरा बोली भाषा से आवे वाला शब्द, मुहावरा आ कथा-कहानी से कवनो परहेज नइखे. संस्कृत आ अवधी से त सोझे रिसदारी बा. अंगरेजी जइसन दूसरा जाति के भाषा के शब्दन से भी ये बोली के कवनो दिक्कत परेशानी नइखे. हां भोजपुरी में शामिल कइला के एगो शर्त बा- दूसरा भाषा से अइला प भी नियम भोजपुरिये के चलेला.\nसमझे के होखे त कहल जा सकेला कि जेलर के भोजपुरी बनावे खातिर ओकरा के जेलरवा क दिहल गइल. स्कूल, स्कूलवा हो गइल. मास्टर, माहटर हो गइने. स्टेशन के ले आ के टेसन, टिसन या टिसनवा कह दिहल गइल. अउरी बहुत उदाहरण बा. हाल तक पुरान लोग डॉक्टर के बहुत शान से सिबिल सरजन कहत रहल हां. इहे ना केहू खाली खड़िए बोली बोले त ओकरो से मोकाबला करे के भोजपुरी बोले वाला लोग एगो अलग तरीका के भोजपुरी तइयार क लेले बा. याद करीं ‘खदेरन के मदर’ वाला. याद आ गया नू. लोहा सिंह के रेडियो नाटक. बंगाल में नौकरी करे गइल लोग त उहां के बंगाली भद्रलोक से भी मुचेहटा ले लिहल आ एगो अलग भोजपुरी गढि दिहलस. “तुम केने जाता है. ड्यूटी केतना बजे से है.”\nकहे के मतलब इ बा कि भोजपुरी लोक के बोली भाषा ह, अउरी एकरा में गजब के एडॉप्टीबिल्टी, माने कवनो परिस्थिति के स्वीकार करे के, ताकत बा. इहे एकर जीवन रेखा भी ह. भोजपुरी के इ एडाप्टीबिल्टी के बहुत बारीकी से समझने कवि कैलाश गौतम जी. काशी के लगही जन्मल कैलाश जी इलाहाबाद रेडियो में नौकरी कइने लेहाजा उहां के इलाहाबादी अउरी अवधी के समझने. ओकरा से कैलाश जी एगो अइसन भोजपुरी के रचना कइने जवन सबका समझ में आ जाई. एही कारण उनकर कविता लोक के कविता, जन के रचना होखला के बाद भी हिंदी के कविता लागेला. आ सब लोगन के समझ में आवेला. तनी देखीं –\nगठरिया में अब का रषाई बतईहा\nएमें आजी के प्रयोग बा. आजी भोजपुरी आ अवधी दूनों में दादी के कहल जाला. जेकरा ना समझ में आवे ओकरा खातिर अइया लिख देले बाने. इ अलग बात ह कि भोजपुरी में इआ भी कहल जाला. वइसे सही बात त इ बा कि भोजपुरी के बहुत आदर आ प्रेम से केहू प्रयोग कइले बा त उ हवें बाबा तुलसीदास जी. बाबा रामचरित मानस में भोजपुरी के शब्दन से अइसन चमत्कार कइले बाने जवन केहू ना कई सकल. बाबा लिखत हवें –\nजोगवहिं प्रभु सिय लखनहि कैसें. पलक बिलोचन गोलक जैसे॥\nसेवहिं लखनु सीय रघुबीरहिं. जिमि अबिबेकी पुरुष सरीरहिं॥\nएकरा में जोगवहि आ सेवहिं के अर्थ में बहुत ढेर अंतर नइखे. कवनो चीज के लोग से के धरेला. कवनो चीज के बहुत जोगा के धरे ला. जोगवला में एगो भाव बा कि कवनो चीज के सुरक्षित रखे खातिर जेतना उपाई हो सकेला उ सब कइल जाला. जइसे आजी-दादी अपना नाती-पोता के जोगा के राखेला. अपना तीसरा पीढ़ी के खाली खिया पिया के फिट भर ना राखेला. करिआ टीका लगा के, चनरमा, ताबीज पहिना के नजर से भी बचावेला. येहीके जोगावल कहल जाला. जोगवला में भौतिक सुरक्षा से आगा बढ़ि के देवता-भूत-पितर जवना के दुनियाववी शक्ति से ऊपर कहल जा सकेला ओहू से रखवारी करे के भाव होला. जबकि सेवला में दुनिया भर के चीज से हिफाजत करे के अर्थ आवेला. सोझ समझल जाउ त मुर्गी आपन अंडा से के रखले रहे आ कवनो जानवर ओकरा के आ के खा लिही.\nबाबा जेतना आसानी से येही दू शब्द से आपना चौपाई के सिद्ध क देले बाने उ दुनिया भर के दूसरा भाषा में मिलल आसान नइखे. धार्मिक लोग मानला कि भगवान चाहस त भक्त के जोगा सकेने. ओकरा के कवनो दिक्कत से बचा सकेने लेकिन अगर भक्त कतनो चाहे त उ ओही तरे कवनो वस्तु के ना बचा सकेला जइसे कवन सामान्य व्यक्ति बहुत ढेर उपइ कइके भी अपना शरीर के हमेशा षातिर ना बचा सकेला. जमराज भइसा प चढ़ल अइहें आ एक ना एक दिन लेई जइहें.\nभोजपुरी में जवन नरमी आ एकर जवन लहजा बा उ एकरा के विशेष बना देला. सख्ती से भी केहू असली भोजपुरी वाला आपन बात कही त ओकरा में तहजीब ना छोड़ी. देखी – “आजी रउआ अब बहुत बोलि लिहनी. अब रहे दिहीं ना त हमरा कुछ अउरी सोचे के पड़ी.” शब्द संपदा आ तहजीब के कारण अगर कहल जाउ कि हिंदी से जुड़ल तमाम भाषा- बोली में भोजपुरी के उहे जगह बा, जवन स्थान उर्दू में रेख्ता के बा त गलती ना होई.\nउर्दू के शायर अनवर जलालपुरी साहेब कहले बाने –\nन बामो दर न कोई सायबान छोड़ गए, मेरे बुजुर्ग खुला आसमान छोड़ गए\nवो जिसको पढ़ते नहीं, बोलते सब है, जनाबे मीर भी कैसी जबान छोड़ गए.\nभोजपुरी के स्थिति भी अइसने बा. एकरा में अब लिखा-पढ़ी नइखे होत लेकिन जब केहू बोलेला त सही में लागेला कि भाव के खुलल आकाश में आदमी पवरता.


Dinesh Lal Yadav Nirahua Birthday know how he became the superstar of Bhojpuri films Bhojpuri Spl: मुड़ी पर ढोलक ढोवे वाला बन गइलें भोजपुरी के सुपरस्टार, B'day पर जानीं निरहुआ के बारे में– News18 Hindi\nBhojpuri Spl: मुड़ी पर ढोलक ढोवे वाला बन गइलें भोजपुरी के सुपरस्टार, B'day पर जानीं निरहुआ के बारे में\nभोजपुरी के सबसे हिट कमर्शियल हीरो (Superstar of Bhojpuri Cinema) के रूप में आपन पहचान बानवे वाला निरहुआ के जन्म टरवाँ, गाज़ीपुर, उत्तरप्रदेश में भइल आ पढ़ाई लिखाई कलकत्ता में. उनके पापा उहाँ प्राइवेट नौकरी करत रहलें.\nLast Updated : February 02, 2021, 13:37 IST\nजे आज सफलता के चमकदार शिखर पर बा, ऊ असफलता के कई गो अन्हार रात भी देखले होई. लोग हमेशा उगल सुरुज के सलाम करेला, बाकिर ओकर खातिर चार पहर के जवन घनघोर अन्हरिया गुजारे के पड़ेला ओकरा पर केहू के ध्यान ना जाला. दिनेश लाल यादव जिनके लोग निरहुआ के नाम से जानेला उनके एह सफलता के पीछे संघर्ष के एगो सियाह दौर भी रहल बा.\nभोजपुरी के सबसे हिट कमर्शियल हीरो के रूप में आपन पहचान बानवे वाला निरहुआ के जन्म टरवाँ, गाज़ीपुर, उत्तरप्रदेश में भइल आ पढ़ाई लिखाई कलकत्ता में. उनके पापा उहाँ प्राइवेट नौकरी करत रहलें. निरहुआ कॉमर्स में स्नातक कइलें. बाकिर गांवे अइलें त अपना चचेरा भाई लोग जइसन बिरहा गायिकी में किस्मत आजमावे लगले. निरहुआ के धीरे-धीरे शोज मिले लागल. बाकिर तब पइसा ओतना ना मिले. अइसनो कई बार भइल कि आयोजक उनका के पइसे ना देहलें आ उनका आपन हरमोनियम अउरी ढोलक मुड़ी पर रखके पैदले घरे आवे के पड़ल. उनका पिता के 2001 में देहांत हो गइल. फेर घर के सारा जिम्मेदारी निरहुये के कपारे आ गइल. उ एल्बम में गावल शुरू कइलें. उनकर पहिला एल्बम 'बुढ़वा में दम बा' (2002) काफी पसंद कइल गइल.\nठंडा बस्ता में गइल एल्बम से बनलें स्टार\nउनकर तीसरा एल्बम 'निरहुआ सटल रहे' 2003 में लांच भइल. निरहुआ एह एल्बम के लेके जब टी-सीरीज गइलें त उनकर एलबम रख लिहल गइल लेकिन ई ना बतावल गइल कि रिलीज कब होई. निरहुआ घरे आके खेती-बाड़ी में लाग गइलें आ ऊ एल्बम के बारे में भुला गइलें भा कहीं तs ओकरा रिलीज होखे के आशा छोड़ देहलें. फेर जब शादी के सीजन शुरू भइल तs निरहुआ एगो शो खातिर बिहार में गइलें. उहाँ रास्ता में ऊ जाम में फँस गइलें, देखलें हज़ारों लोग कवनो मेला का ओर जाता. निरहुआ के लागल कि जाम में फंस गइनी, अब त इहो शो हाथ से गइल. जइसे-तइसे निरहुआ अउरी उनके टीम के गाड़ी आयोजन स्थल पर पहुंचलन तs लोग लागल उनके रास्ता देबे. निरहुआ के कुछु बुझइबे ना करे. जब ऊ स्टेज पर गइलें तs देखsतारें कि ई हज़ार लोग के भीड़ उनही के सुने आइल बा. उनकर हाथ पांव कांपे लागल, आजतक ऊ ढेर से ढेर 150 आदमी के सामने गवलें रहलें. जब ऊ बिरहा गावल शुरू कइलें त लोग हल्ला करे लागल. लोग निरहुआ सटल रहे गावे के डिमांड करे लागल. उनके बुझा गइल कि एह गाना के ही खुमारी ह कि एतना लोग भीड़ कइले बा. पूरा रात लोग निरहुआ निरहुआ करत रहल आ पूरा रात उहे गावत रहलें. ओकरा बादे दिनेशलाल यादव से उ निरहुआ बन गइलें.\nनिरहुआ रिक्शावाला ऑल टाइम ब्लॉकबस्टर फिल्म ह\nउनका 2005 में फिल्म मिलल ‘चलत मुसाफिर मोह लियो रे’, जे में ऊ सुनील छैला बिहारी के साथे सेकंड लीड में रहलें. एह फिल्म के बाद ऊ ‘हो गइल बा प्यार ओढनिया वाली से’ कइलें. ई फिल्म काफी सफल भइल. ओकरा बाद उनके फिल्म निरहुआ रिक्शावाला लीड में आइल आ दिनेशलाल यादव भोजपुरी में स्थापित हो गइलें. ई फिल्म बॉक्स ऑफिस पर ब्लॉकबस्टर साबित भइल. ओकरा बाद त निरहुआ कबो पीछे मुड़ के ना देखलें. एक से बढ़ के एक सिनेमा कइलें आ अब भोजपुरी सिनेमा में उनके 15 साल होखे वाला बा. मनोज तिवारी आ खेसारीलाल के तरह निरहुआ के भी गैर भोजपुरी भाषी लोग बिग बॉस से जानल. ऊ 2016 में बिग बॉस में शिरकत कइले.\nपहिले पाखी हेगड़े फेर आम्रपाली दुबे के साथे उनकर जोड़ी जमल बा\nनिरहुआ के साथ पहिले पाखी हेगड़े आ बाद में आम्रपाली दूबे के जोड़ी कई गो सुपरहीट फिल्म देलस. उनकर उल्लेखनीय फ़िल्म बा- निरहुआ रिक्शावाला, कहाँ जइबs राजा नजरिया लड़ाई के, सात सहेलियां, शिवा, दिवाना, परिवार, बिदेसिया, गंगा देवी, राजा बाबू, रणभूमि, निरहुआ हिन्दुस्तानी-1 अउरी 2, पटना से पाकिस्तान, मोकामा0किमी, काशी अमरनाथ, बॉर्डर, शेर-ए-हिंदुस्तान, निरहुआ चलल लंदन आदि.\nदिनेशलाल यादव निरहुआ के राजनीति में पदार्पण\n2019 के लोकसभा चुनाव में निरहुआ भाजपा के तरफ से आजमगढ़ सीट से चुनाव लड़लें. ऊ उत्तर प्रदेश के पूर्व मुख्यमंत्री अखिलेश यादव के जबरदस्त टक्कर देहलें. निरहुआ के चुनाव में हार भइल. एह सीट पर मुस्लिम अउर यादव वोटरन के संख्या जादा बा अउर ई वोट जेकरा ओर रुख कइ देला उहे जीतेला. 2019 के चुनाव में भी इहे भइल. हालांकि निरहुआ अखिलेश के कांटा के टक्कर दिहले जेकरा में उनके स्टारडम भी बहुते काम देलस लेकिन अल्पसंख्यक वोट के ध्रुवीकरण निरहुआ के शिकस्त दे गइल. इहाँ से अखिलेश 6,21,578 वोट से जीतलें अउर भाजपा से निरहुआ 3,61,704 वोट पा के दोसरा नम्बर पर रहलें. निरहुआ हारला के बादो आपन ग्राउंड बनावे में लागल बाड़ें आ राजनीतिक सक्रियता उनकर बनल रहेला. इहो हो सकेला कि जइसे मनोज तिवारी अउर रविकिशन पहिला बार हार के दूसरा बार जीतलें, ओइसही इहो अगिला 2024 के चुनाव जीत जास.\nफिलहाल निरहुआ लगातार फिल्मन के शूटिंग में व्यस्त बाड़ें. हालांकि उनके सोशल मीडिया पर समय समय पर राजनीतिक गतिविधि वाला पोस्ट आवत रहेला बाकिर असल जिंदगी में ऊ फिल्मन के अधिक समय देलें आखिर गनवे आ फिलिमिया ह कि ऊ निरहुआ बनलें. निरहुआ के एह साले रिलीज होखे वाला फिल्मन में खास तौर पर गबरू, निरहुआ नौटंकी वाला, निरहुआ द लीडर, पटना जंक्शन, बलम सिपहिया आदि बा.\nजन्मदिन पर उनका के खाँची भर शुभकामना.\n(लेखक मनोज भावुक भोजपुरी सिनेमा के वरिष्ठ स्तंभकार हैं.)\nBhojpuri Bhojpuri News Bhojpuri superstar Dinesh lal yadav nirahua UP आजमगढ़ झारखंड पटना बिहार रांची लखनऊ वाराणसी


मराठी फिल्म में सीमा के लावणी – Anjoria\nमराठी फिल्म में सीमा के लावणी\nJanuary 13, 2011 Editor मनोरंजन 0\nलावणी महाराष्ट्र के लोक नृत्य विधा ह जवना के संगीतमय बातचीतो कहल जा सकेला. ई बहुते कठिन विधा ह बाकिर जब भोजपुरी के आयटम डांसर सीमा सिंह एगो मराठी फिल्म खातिर लावणी कइली त देखे वाला माने के तइयार ना रहले कि ऊ ई पहिला बेर करत बाड़ी. सीमा सिंह पहिलका आयटम डांसर बाड़ी जे लावणी कइले बाड़ी. ओह मराठी फिल्म में सीमा के किरदारो बा मैनाबाई का रुप में. सीमा सिंह बतवली कि लावणी सीखे खातिर ऊ बहुते मेहनत कइली आ मैना देवी का बारे में जानकारी इकट्ठा कर के पढ़े में सारी रात जागे के पड़ गइल रहे. ओकरा बादे ऊ मैना देवी के किरदार आ लावणी करे में सफल भइली. सीमा सिंह भोजपुरी में लगातार हिट पर हिट फिल्म देबे खातिर जानल जाली आ अचरज ना होखि जब मराठीओ फिल्म में ऊ हिट फिल्मन\nके कतार लगा देस. हाल ही में सीमा सिंह नया साल का मौका पर देखावल जा रहल महुआ टीवी के कार्यक्रम खातिर लाइव परफारमेंस दिहली जवना के देख के दर्शक बाग बाग हो गइलन.\nदिलजले के पोस्ट प्रोडक्शन काम तेजी पर\nगुंजन पंत आ अनारा के रामलखन


बिहार के पंचायत चुनाव के पहिला चरण के मतदान बीस अप्रेल के होखी. ओह इलाकन में चुनाव प्रचार आजु साँझ से बन्द हो जाई. एह दौर के मतदान खातिर बिहार प्रशासनिक सेवा के १२७ अधिकारियन के पर्यवेक्षक बनावल गइल बा. सरकार अपना तरफ से स्वतंत्र आ निष्पक्ष चुना करावे के सगरी तइयारी कर लेबे दावा कइले बिया. मतदान पार्टी आधार पर नइखे होखत.


भोजपुरी फिल्मन के मिलल ओवरसीज मार्केट – Anjoria\nभोजपुरी फिल्मन के पचास साल का इतिहास में पहिला बेर भोजपुरी फिल्मन के अंतरराष्ट्रीय स्तर पर प्रदर्शित होखे के मौका मिले जा रहल बा. हिंदी सिनेमा के निर्माण आ वितरण से जुड़ल मशहूर कंपनी इरोस इंटर नेशनल अब भोजपुरी सिनेमा के समुद्रपार बाजार उपलब्ध करावे का दिशाईं भोजपुरी फिल्मन के सदाबहार सुपर स्टार रवि किशन से गठजोड़ कइले बिया. आ जवना फिल्म से एकर शुरुआत हो रहल बा ऊ ह निर्माता अनिल सिंह आ निर्देशक बबलू सोनी के फिल्म “सत्यमेव जयते”.\nजाने जोग बात बा कि अबले भोजपरी सिनेमा के विदेशन में प्रदर्शन यदा कदा निर्माता के व्यक्तिगत प्रयास से ही होत आइल बा आ उहो कवनो एकाध देश में एकाधे दिन खातिर. बाकिर इरोस इंटर नेशनल अब भोजपुरी फिल्मन के बड़हन पैमाना पर विदेशन में फइलावे के जिम्मा लिहले बा. आ एह खातिर लगभग एक दर्जन देशन के चुनल गइल बा जहाँ भोजपुरी सिनेमा देखावल जाई. इरोस के प्राथमिकता में फिजी, सूरीनाम, गुयाना, मारीशस, बेंकोक आदि देश बाड़ी सँ. एह देशन में भोजपुरियन के संख्या पूरा बा. सत्यमेव जयते का बाद रवि किशन के दोसरो फिल्मन के ओवरसीज मार्केट उपलब्ध करावल जाई. सुपर स्टार रवि किशन के कहना बा कि एह फैसला से भोजपुरी सिनेमा खातिर एगो नया बाजार खुल रहल बा जवना के फायदा विदेशन में रहे वाला भोजपुरिया उठइहें जे चाहियो के भोजपुरी फिल्म ना देख पावत रहले. इरोस के एह कदम से भोजपुरी सिनेमा के नया ताकत मिलल बा.


राहुल के नौटंकी के समर्थन कइलें नॉटी राउत – टटका खबर\nOct 2, 2020 राहुल गाँधी, संजय राउत, हाथरस\nकाल्हु हाथरस के विवादित मामला पर विवाद बढ़ावे के नौटंकी करत कांग्रेसी नेता राहुल आ प्रियंका पीआर एजेन्सी का इशारा पर एगो अइसन नौटंकी कर बइठलें जवना से राहुल गाँधी के बचकानापन सभका सोझा आ गइल.\nपहिले त ई लोग देश में गैर भाजपा शासित राज्यन में होखे वाला बलात्कारन पर चुप्पी साध लेलें आ भाजपो शासित राज्य में अगर बलात्कारी मुसलमान रही त ओकर नामो ना लेन लोग. कुछ भाँड़ मीडियो एह तरह के हिन्दू विरोधी मानसिकता का तहत एह साजिश में शामिल रहेलें. बलात्कार का घटना में पहिले ई देखल जाला कि बलात्कार कवना राज्य में भइल बा. फेर देखल जाला कि केकर बलात्कार भइल. तब नम्बर आवेला ई जाने के कि बलात्कारी के रहुवे. एकरा बादे शुरु कइल जाला हुआँ-हुआँ.\nअगर बलात्कार गहलोत सरकार के राजस्थान में भइल होखे त ओकर चरचा कइल भाँड़ मीडिया आ विरोधी नेतवन ला पाप जइसन होखेला. अगर बलात्कारी कवनो मुसलमान निकलल त ओकर नामो सामने ना आवे दीहल जाई. कवनो पीर मौलवी कुकर्म करत पकड़ाई त मीडिया में ओकरा के बाबा कहि के भा धर्मगुरु कहि के देखावल जाई. लइकी अगर हिन्दू सवर्ण रहल तबो ओकर चरचा ना होखी. बाकिर अगर जे कहीं लइकी दलित हिन्दू निकलल आ आरोपी हिन्दू सवर्ण रहल त ओकरा के एहतरे पेश कइल जाई जइसे कि देश में अइसनका घिनावन पार अउर कहीं होखबे ना करे. आ सोना पर सोहागा तब हो जाई जे राज्य में भाजपा के सरकार रही.\nमोदी आ भाजपा सरकार में कवनो घोटाला भेटात नइखे. एहु चलते खोज-खोज के अइसन मुद्दा निकालल जात बा जवना से भाजपा के घेरल जा सके भा जवना के मुद्दा बना के हिन्दुवन के आपस में लड़वावल जा सके.\nरउरो याद करे के कोशिश करीं जब ई नौटंकी कवनो मुसलमान आरोपी भा सवर्ण हिन्दू भुक्तभोगी ला भइल होखे. भाजपा के कमजोरी कहीं भा सोझबउकपन कि ऊ एह तरह के मामिलन के उभारे भा देश में आग लगावे वाली कोशिश ना कर पावे. आ एह चलते विरोधियन के बवाल अउरी धारदार लागे लागेला.\nराहुल गाँधी अपना सलाहकारन का योजना मुताबिक गिरे के नौटंकी जरुर कइलें बाकिर ढंग से ऊ नौटंकिओ ना कर पावसु. हो सकेला कि निर्देशन कमजोर होखे भा कोरियोग्राफर बाकिर नाम बदनाम त कलाकारे के होखे वाला बा.\nपहिला फोटा देखीं जवना में साफ लउकत बा कि पुलिस वाला राहुल गाँधी के रोके के कोशिश कर रहल बा.\nदोसरका फोटो में देखीं त ऊ राहुल के गिरे से रोके के कोशिश कइले बा.\nबाकिर राहुल सोझ-समुझ के, चिकन जमीन देखि के गिरत एह नीचे वाला विडियो में साफे देखत जा सकेलें.\nNo Difference. #RahulGandhi pic.twitter.com/M4eb1MQdYv\n— TARUN THAKUR Official (@tarun0fficial) October 1, 2020\nबाकिर महाराष्ट के मशहूर नॉटी संजय राउत के कहना बा कि पुलिस वाला राहुल के कॉलर पकड़ि के धक्का देके गिरा दिहलसि. एकरे के कहल जाला नौटंकी के समर्थन में नॉटी.


खबर भोजपुरी में (शुक,5दिसंबर 2014) – टटका खबर\nखबर भोजपुरी में (शुक,5दिसंबर 2014)\n(बियफे4दिसंबर के खबर)\n4 दिसंबर का दिने राष्ट्रपति रहल आर॰ वेंकटरमण के जयंती का मौका पर राष्ट्रपति भवन में पुष्पांजलि अर्पित कइलें मौजूदा राष्ट्रपति प्रणव मुखर्जी.\nमऊ जिला के रानीपुर थाना के महासो गाँव का नियरा एगो बिना फाटक वाला क्रासिंग पर एगो स्कूल वाहन के आजमगढ़ से वाराणसी जात तमसा पैसेंजर ट्रेन से धक्का लाग गइल जवना से पाँच गो छोट विद्यार्थियन के ओहिजे मौत हो गइल आ आठ गो अउरी छात्र घवाहिल हो गइले. राज्य सरकार का तरफ से मृतक के परिवारन के अढ़ाई अढ़ाई लाख आ घाहिलन के पचास पचास हजार रुपिया के आर्थिक सहायता दिहल जाई. एह हादसा के मजिस्ट्रेटी जाँच के आदेश दे सिहल गइल बा. रेल मंत्री सुरेश प्रभु एह हादसा खातिर स्कूल वैन ड्राइवर के दोषी ठहरवले.\nसमाजवादी विचारधारा के राजनीतिक गोलन के आजु बियफे का दिने दिल्ली में मुलायम सिंह यादव का डेरा पर बइठका भइल जवना में जदयू के नीतीश कुमार आ शरद यादव, राजद के लालू प्रसाद यादव, जनता दल सेकुलर के एचडी देवगोड़ा, आ इनेलोद के दुष्यंत चौटाला समेत अउरियो कुछ बड़का नेता लोग शामिल भइल. तय भइल कि सगरी गोल मिला के एगो बड़हन समाजवादी जनता दल बनावे खातिर मुलायम सिंह यादव खाका तइयार करीहें.\nबसपा सुप्रीमो मायावती कहली कि जनता दल परिवार में बसपा के शामिल होखे के कवनो सवाले नइखे उठत काहें कि बसपा राजनीतिक गोले ना एगो सामाजिक आन्दोलनो ह आ भाजपा के विरोध का नाम पर आपन विचारधारा ना छोड़ सके बसपा.\nआजु बैंकवालन के हड़ताल बिहार में भइल. यूपी में काल्हु भइल रहुवे. लगन का मौका पर एह तरह के काम से जनता के परेशान क के आपन तनखाह अउरी बढ़वावे ला सरकार पर दबाव बनावे ला ई हड़ताल कइल गइल.\nएक महीना चलला का बाद आजु हरिहर क्षेत्र में लागल सोनपुर मेला के विधिवत समापन क दिहल गइल. समापन करत बिहार के मुख्य सचिव अंजनी कुमार सिंह कहलन कि मेला से बिहार में पर्यटन के भरपूर बढ़ावा मिले एह बाबत कोशिश होखी.\nरोहतास जिला के सासाराम में धरमशाला का लगे एगो बेकाबू वाहन से कचरा के एगो आदमी के ठाँवे प मौत हो गइल आ दू जने घवाहिल हो गइले.\nआपुस के कड़वाहट भुला के महाराष्ट्र में भाजपा आ शिवसेना में फेरू करार हो गइल आ शुक का दिने शिवसेना के दस गो विधायकन के मंत्री बना दिहल जाई, एह विस्तार में भाजपो के आठ गो नया मंत्री बनावल जइहें. शिवसेना के दू गो मंत्री फरवरी में बढ़ावल जाई. देश में ई पहिला बेर होखत बा कि मुख्य विपक्षी गोल सीधे सरकार में शामिल होखे जा रहल बा.\nभारत के कवनो भाषा के अल्पसंख्यक भाषा ना कहल जा सके. जनगणना का हिसाब से देश में 22 गो अनुसूचित आ 100 गैर अनुसूचित भाषा बाड़ी सँ. गैर अनुसूचित भासन में सबले अधिका भोजपुरी के लोग बा जवना के अनुसूचित बनावे खातिर बेर बेर आंदोलन आ माँग होत रहेला बाकिर पता ना काहें सरकार कवनो ना कवनो बहाने एहसे महटियावत रहेली सँ.\nपिछला महीना छत्तीसगढ़ के नसबंदी कैम्प में भइल मौतन के मामिला में गिरफ्तार मुख्य आरोपी डॉ. आर. के. गुप्ता के बियफे का दिने बिलासपुर उच्च न्यायालय से जमानत मिल गइल.\nबियफे का दिने न्यायमूर्ति कृष्णा अय्यर के सौ साल के उमिर में निधन हो गइल. प्रधानमंत्री नरेंद्र मोदी एह पर संवेदना जतावत उनुका के अनुभवी वकील, प्रख्यात न्यायविद, प्रबुद्ध दार्शनिक आ सबले बढ़ के बढ़िया इंसान बतवले.\nयुवराज सिंह, गौतम गम्भीर, वीरेंद्र सहवाग, हरभजन सिंह आ जहीर खान के अगिला साल होखे वाला विश्व कप टीम खातिर नइखे चुनल गइल. लागत बा कि अब एह खिलाड़ियन के देश खातिर खेले के मौका ना मिली शायद.\nउत्तर प्रदेश के मंत्री आजम खां के कहना बा कि राम जन्मभूमि-बाबरी मस्जिद मामिला से मुख्य मुद्दई हाशिम अंसारी के पीछे हट गइला का बावजूद मामिला पर कवनो असर ना पड़ी. ओने सुने में आवत बा कि हाशिम अंसारी पीएम मोदी से भेंट क के एह मामिला पर जल्दी से फैसला सुनावे खातिर स्पेशल कोर्ट बनावे के माँग करीहें. हाशिम के कहना बा कि समय आ गइल बा कि रामलला के तिरपाल से आजाद करावल जाव.\nमध्य प्रदेश में भइल नगर निकाय चुनावन में भाजपा के निकहा सफलता मिलल बा. राज्य के सगरी नौ गो नगर निगमन में महापौर का पद पर भाजपा के उम्मीदवार जीतल बाड़ें.\nआस्ट्रेलिया दौरे पर गइल भारत के जूनियर पुरुष हॉकी टीम बियफे का दिने ब्रिस्बेन में भइल अपना पहिला मैच में न्यूजीलैंड के 5-1 से हरा दिहलसि.\nबियफे का दिने शेयर बाजारों में तेजी दर्ज भइल आ सेंसेक्स 120 अंक ऊपर चढ़ के बंद भइल.\nस्क्वॉश चैम्पियनशिप में बुध का दिने भारत के महिला स्क्वाॅश टीम आस्ट्रिया के 3-0 से हरवलसि बाकिर दोसरा मैच में दक्षिण अफ्रीका से 1-2 से हार गइल.\nभुवनेश्वर में होखत हॉकी चैंपियन्स ट्राफी के पहिले अभ्यास मैच में भारत के पुरुष हाॅकी टीम आस्ट्रेलिया के दू गोल से हरा दिहलसि. आस्ट्रेलिया एको गोल ना कर पवलसि.\nTags: News in Bhojpuri, खबर भोजपुरी में, मऊ रेल हादसा, रामलला, हाशिम अंसारी


VMW Team: जयपुर में छठ के धूम\nसन 2000 हजार में हम पहिला साल छठ के मौका पर घर से दूर रही... सच बताई .... भीतर से करेजा रोवत रहे. तब एगो संगी हमरा के गलता किनारे लेकर गइल. जइसे गलता के नजदीक पहुंचे लगनीं... छठ वरतिया और उनकर संगी-साथी लो के भीड़ देखके मन धीरे-धीरे हलुक होखे लागल. गलता बीच पर पहुंच के त एकदम से हम हरान रह गइनी... भीड़ लाखों में. बुझाते न रहे कि हम गावं से कहीं बाहर बानी. चारों तरफ माहौल एकदम छठमय भइल रहे...\nखैर... वोकरा बाद से त जब भी छठ में जयपुर में रहेके पड़ेला तब गलता गइला बगैर त कुछ भुलाइल जइसन लागेला.\nअबकी छठी मइया के कृपा से छठ में देवरिया अपना घरे जाएके मौका मिलतआ... घरे जाएके खुशी त बा... बाकी जयपुर के छठ के भी हम ओतने मिस करतानी...\nप्रस्तुतकर्ता VMW Team पर 9:12 pm\nलेबल: निल्को जी, M.k.Pandey, VMW Team


‘नागिन’ फिलिम के धमाकेदार पारिवारिक फैंटेसी ड्रामा बतवलें राजकुमार पाण्डेय – Anjoria\n‘नागिन’ फिलिम के धमाकेदार पारिवारिक फैंटेसी ड्रामा बतवलें राजकुमार पाण्डेय\nलगातार सफल फिलिम दिहला का चलते भोजीवुड में कामयाब फिल्मकार का रूप में स्थापित हो चुकल निर्देशक राजकुमार पाण्डेय के सिनेमा भोजपुरी के ‘मसाला मेकर’ आ ‘मनमोहन देसाई’ओ कहल जाए लागल बा. एही साल उनकर ‘ट्रक ड्राईवर’ आ ‘सौगंध मईया के’ जइसन चर्चित फिलिम सामने अइली सँ आ अब उनकर नइकीओ फिलिम ‘नागिन’ बनके तइयार बा. फिलहाल रानी चटर्जी-खेसारीलाल यादव अभिनीत एह फिलिम के पोस्ट प्रोडक्शन के काम होखत बा. पिछला दिने बोनी कपूरी के स्टूडियो में एडीटिंग क दौरान पाण्डेय जी मुलाकात भइल त ‘नागिन’ क बारे में बातचीत भइल. पेश बा ओही बातचीत में राजकुमार पाण्डेय के टटका आ बेबाक बयानी:\nराजकुमार पाण्डे जी, पिछला दिने राउर फिलिम ‘ट्रक ड्राईवर’ आ ‘सौगंध गंगा मईया के’ बहुते चर्चित रहली स. कइसन रिस्पांस मिलल एह फिलिमन के रउरा नजर में ?\n‘ट्रक ड्राईवर’ आ ‘सौगंध….’ फिलिमन के देश के हर हिस्सा के दर्शक पसनंद कइलें. ‘ट्रक ड्राईवर’ जहां एगो अलगे तरह के दिलचस्प फिल्म रहल, ‘सौगंध मईया के’ भुलाइल-मिलल फार्मूला पर बनल एगो स्वस्थ मनोरंजन देबे वाली फिलिम रहल. एकर पूरा शूटिंग बनारस में भइल रहल आ ई हमर सौभाग्य रहल कि बनारस जइसन धार्मिक नगरी में एकरा के फिलिमा पवनी.\nराउर नइकी फिलिम नागिनो त बनके तइयार बा. कुछ एकरा बारे में बताईं ?\nजी हँ, ‘नागिन’ के शूटिंग पूरा हो गइल बा आ अब पोस्ट प्रोडक्शन चलत बा. ई हमरा होम प्रोडक्शन बैनर साईंदीप फिल्म्स के तले बनल बा आ एहमें मुख्य कलाकार बाड़ी रानी चटर्जी, आ खेसारीलाल यादव, मोनालिसा, मनोज टाईगर, सीमा सिंह, बृजेश त्रिपाठी, वंदिनी मिश्रा, अवधेश मिश्रा वगैरह. एकर कहानी संछेप में ई बा कि शिवम (खेसारीलाल यादव), शिवानी (रानी चटर्जी) आ सोनिया (मोनालिसा) कॉलेजिया स्टूडेंट हउवें आ एके कॉलेज में पढ़त बाड़ें. सोनिया शिवम के चाहेली त ओने शिवानीओ शिवम से बहुते प्यार करेली आ उनुका तनिको ना भावे कि सोनिया शिवम के प्यार करे. शिवानी भिरी देवतन से मिलल ताकत बा काहे कि पिछला जनम में ऊ नागिन रहल. से एह तिकोनिया प्यार वाली कहानी में तरह तरह के विघ्न बाधा आवत बा जवना के कई एक मनोरंजक घटनाक्रम का सहारे देखावल गइल बा. एहमें कुल एगारह गो गीत बा. गीतकार प्यारे लाल यादव आ संगीतकार राजेश-रजनीश हउवे. हमरा बाकी फिलिमन क तरह एकरो गीत संगीत बेहतरीन बा. कुल मिला के कहीं त ‘नागिन’ धमाकेदार पारिवारिक फैंटेसी ड्रामा ह, जे हर वर्ग के दर्शक पसंद करीहें.\nएह फिलिम के खासियत का बा ?\nमनोज कुशवाहा के लिखल एह फिल्म क विषय त बेहतरीन बड़ले बा, रानी चटर्जी, खेसारीलाल यादव, अवधेश मिश्रा वगैरह सगरी कलाकारो एहमें बहुते बढ़िया काम कइले बाड़ें. रानी चटर्जी नागिन के माथ भूमिका में बाड़ी आ किरदार बढ़िया से निभवले बाड़ी. एहमें हम पहिला हाली डिजिटल कैमरा, कम्प्यूटर ग्राफिक्स आ क्रोमा वर्क वगैरह तकनीक इस्तेमाल कइले बानी. भोजपुरी फिलिम होखला का बावजूद तकनीकी जमीन पर ई कवनो हिन्दी फिल्म से कम नइखे.\nख़बर बा कि एहमें दिनेशलाल ‘निरहुआ’ के खास भूमिका बा ?\nजी हँ, ‘नागिन’ में दिनेशलाल ‘निरहुआ’ जी फ्रेंडली अपियरेंस में बानी जवना ला हम दिनेश जी क आभारी बानी. ‘नागिन’ के हम शायद दीपावली छठ पूजा के आस पास रिलीज करब.\nअउरी का प्लान बा राउर ?\nअपना एगो फिलिम ला हम चर्चित लोकगायक राकेश मिश्रा के साइन कइले बानी. अउरी कलाकार के चुनला का बाद एकरा के शुरू करे के बा. अपना बेटा चिंटू के लेके एगो प्रेम कहानी फिलिमो जल्दिए शुरू करे के बा. एकरा अलावे एगो हिन्दी फिलिमो के शुरुआत हो चुकल बा जवना के पटकथा वगैरह पर काम चलत बा. वइसे अबहीं सगरी धेयान त ‘नागिन’ पर बा. एहिजा हम सगरी कलाकारन-फिल्मकारन से कहल चाहब कि दोसरा के दोष खोजला का बजाय बढ़िया स्वस्थ मनोरंजन वाला फिलिम बनावे पर पर ध्यान दिहल जाव त ई हमनी आ इंडस्ट्रीओ ला बढ़िया रही.\n‘प्यार कौनो खेल ना ह’ के शुटिंग पुरा भइल


सेठ जी के बईठक अवरू सेठ जी के ज्ञान\nएगो गांव में एगो सेठ जी रहत रहले। सेठ जी पढ़ल-लिखल ना रहले। सेठ के तीन गो बेटा रहले, तीनों बेटा के सेठ कवनों नाम ना रखले रहन।\nबड़का बेटा के बड़का कहस, मंझीला के मंझीला अवरू छोटका के छोटका कही के बोलावत रहले। सेठ आपन तीनों बेटा के कबो स्कूल ना भेजले। उनकर बेटा इ ना जानत रहलेसन कि स्कूल कवन चिड़िया के नाम ह। सेठ के अपना धन प बहुते घमंड रहे, उ हमेशा इ कहत रहले कि, भगवान के दिहल त सभ कुछ बाटे हमरा भीरी, हमार लईका पढ़-लिख के का करीहे'सन, पढ़-लिख के केहु के चाकरी त करे के नईखे!\nसेठ के बड़का बेटा तनिका समझदार रहे, बाकी मंझीला अवरू छोटका के त बुद्धि से भेंटे ना भईल रहे। अतने ना उ दुनों एक नंबर के आलसी भी रहले'सन। सेठ जी एगो मुनीम भी रखले रहन। उ मुनीम सेठ के लेन-देन के हिसाब राखत रहले। एक दिन के बात ह मुनीम कहले - 'चाचाजी गुजर गईले'।\nसेठ कहले - काहां से गुजरले ह? ऐने से त ना गईले ह, कवना राही से गुजरले ह?मुनीम आपन माथा पिटत कहले - अरे सेठ जी उ भगवान के घरे चल गईले। सेठ कहले - हो सकता कुछुओ बकाया होई, ना त चाचा जी आपन दुकान छोड़ के कतही जाले!\nसेठ जी के बात सुन मुनीम चिढ़ गईले, कहले - 'अरे चाचा जी मर गईले। उनका घरे रोअल-धोअल मचल बा।' सेठ जी कहले - इ त बहुत बाउर हो गईल, चल कवनों बात ना उनका परिवार के कवनों चीज के परेशानी ना होई। मुनीम फिर आपन माथा पिटत कहले - चाचा जी के मेहरारू बाड़ी, छोटे-छोटे चार गो बेटा-बेटी बाड़े'सन, बूढ़ महतारी बाड़ी, बहुत लोग चाचा जी के ग्राहक भी रहन, ओह कुछ लोग के लेनदेन भी होई।\nसमूचा गांव चाचा जी के दुआरी प जामा भईल बा पुछार करे खाती। एहसे, चाचा जी के परिवार के मदद करे खाती, सेठ जी रउआ भी जाए के चाही। सेठ आपन माथा खझुलावत कहले - उ हमरो त चाचा रहन बाकी मुनीम तू इ निमन से जानत बाड़ कि, हम आपन बइठक छोड़ के कतही न जानी। सभ काम बइठ के ही निपटावेनी। आज तक हम केहु के मरला प भी नईखी गईल। हमरा का पता बा कि ''ओहिजा जा के का करे के होई?'' हमरा त कवनों जनावर के भी रोअल पसंद ना परे, त आदमी के रोआई कईसे सुनब। हमार छोटका बेटा के 10 हजार रूपिया दे द, उ दे आई। आखिर अपना बेटा के भी त समझदार बनावे के बा।\nछोटका बेटा रूपिया लेके चल देलस। गाँव के कुछ लोग चाचा जी के पुछार क के आवत रहले, त आपसे में बतियावत रहले की चाचा जी के त शराब जान ले लिहलस, त केहु कहल कि निमन भईल चाचा जी मर गईले, ना त उनका जुआ के बाड़ा खराब आदत लाग गईल रहे। अब कम-से-कम अब उनुकर बाल-बच्चा चैन से त रही! चाचा जी के परिवार त रोज-रोज के चिक-चिक से त बाचल! सेठ के छोटका बेटा भी ई सभ बतियावल सुन लेलस। जब छोटका चाचा जी के घरे पहुंचल त रूपया देत कहलस - "चाचा जी के त शराब खा गईल, उनका जुआ के आदत पड़ गईल रहे। जवन भईल उ बढ़िया भईल, आप लोग के रोज-रोज के चिक-चिक से त मुक्ति मिलल! अब रउआ सभ आराम से त रह सकब!\nछोटका के बात सुन चाची ज़ोर-ज़ोर से माथा पीट के रोवे लगली। कुछ लोग उठ के छोटका के मारे पिटे लगले। छोटका केहु तरे जान बचा के भागल। छोटका घरे आके सेठ जी के सभ बात बतवलस। छोटका के बात सुन के सेठ आपन मंझीला बेटा के बोलवले। मंझीला के बीस हजार रूपिया देके कहले, देख मंझीला 'छोटका जाके काम बिगाड़ देले बा, तू जो आ बिगड़ल बात के संभाल ले।'\nमंझीला चाचा जी के घरे पहुंचल। अभी तक रोअल-धोअल चलते रहे। मंझीला त बिगड़ल बात ‘सम्हारे’ आईल रहे त भला चुप कईसे रहे। मंझीला कहलस- हमरा के सेठ जी भेजले बानी। चाची के बीस हजार रूपिया देत कहलस कि 'तनिका देर पहीले छोटका आइल रहे, अभी उ बहुते छोट बा कुछु गलती बोल के चल गईल ह। चिंता के कवनों बात नईखे, अब से केहू मरी त छोटका ना हम आइब।' ल, अब ना बनल - अवरू बन गईल।\nएतना बात सुनते चाची चिल्ला-चिल्ला रोवे लगली। छोटका के मार पड़ल त भला मंझीला कईसे बाच के आइत, ओकरो के खाए भर लोग बान्हीए दिहले। अब त बात अवरू बिगड़ गईल, मुनीम बेचारु केहू तरे बात के सम्हरले। कुछ दिन बाद जब चाचा जी के क्रिया-काम होखे के रहे ओह दिन मुनीम सेठ जी के कहले कि, 'सेठ जी आज त कम-से-कम चल जाई। बाक़ी सेठ जी काहे के जाए-जास। उ आपन बड़का बेटा के बोलवले, आ तीस हजार रूपिया देत कहले, 'हमार बात कान खोल के सुन, छोटका अवरू मंझीला जाके काम त बिगाड़ आइल बाड़’सन, तू जाके कुछ अईसन कर कि बिगड़ल बात समहर जाय।'\nबड़का दुनों से तनी चतुर चालाक रहे। उ तीस हजार रूपिया लेके गईल आ कुछ देर के बाद वापस आ गईल। बड़का सेठ जी के रूपिया देत कहलस कि 'आपके चाचा जी त बहुते परेशानी में रहन। उ आपन समुच जिनगी दुकान में ही बिता दिहले। दुकान ही उनकर सभ कुछ रहे, दुकान में ही सुतस आ दुकान में ही बइठस। जियत जिनगी कवनों सुख ना कईले। आज उनका क्रिया-काम में समूचा गांव जामा भईल बा। रंग-रंग के पकवान बनल बा। चाचा जी के जे करजा लेले बा आज उहो पाती प बईठ के खाना खात बाड़े। लोग अंगूरी चाट-चाट खात बाड़े, जईसे उ केहू के मरला प ना बालुक कवनों शादी-बियाह में खात होखस।\nबड़का आगे कहलस कि दान में बरतन, खाटी-माची, से लेके अनाज के संगे-संगे ना जाने केतना तरह के चीज दान कईल जाता। राउर चाचाजी जवन कुछ कमइले रहन, उ सभ आज श्राद्ध के नाम प लुटावल जाता। अईसन लूट खाती एको रूपिया दिहल बेकार बाटे।\nबड़का के बात सुन के सेठ मुनीम के मुंह ताके लगले। मुनीम कहले 'बड़का बेटा ठीक कईनी, जे रूपिया ना देनी। एह तरे लुटावे खाती रूपिया देला के कवन काम बा। मुनीम कहले, सेठी जी दुनियादारी के समझ बईठक में बईठ के ना होखे, बालुक समाज में उठला बईठला से होखेला। सेठ कुछ देर सोचला के बाद कहले मुनीम ठीक क़हत बाड़। चाचा जी के परिवार के मदद त हम करब बाक़ी दूसरा तरीका से। सेठ जी कहले आज से हम ए बईठक के छोड़त बानी। आज से हम लोग के बीच उठब-बईठब।\nFirst Update: 11 May, 2014 07:23 PM


टटका खबर, बुध, २३ जून – Anjoria\nटटका खबर, बुध, २३ जून\nजून 23, 2010 news in bhojpuri, टटका खबर\nनीतीश के शर्त भाजपा नामंजूर कइलसि\nकहलसि कि गठबन्हन कवन एक दल का शर्त पर ना चल सके. भाजपा के चुनाव प्रचार में नरेन्द्र मोदी भा वरूण गाँधी भा दुनु के बोलावल भा ना बोलावल भाजपा तय करी. दोसरा तरफ नीतीश एह शर्त पर अड़ल बाड़न आ अब शायद उनकर पार्टी अलगा चुनाव लड़े के फैसला करी. भाजपा के कुछ बिहारी नेता अपना सत्ता लोलुपता का कारण नीतीश का साथ बनल रहल चाहत बाड़न.\nकेन्द्रीय गृह मंत्रालय अफजल के फाँसी के सलाह दिहलस\nअपुष्ट खबरन में कहल जा रहल बा कि गृह मंत्रालय अफजल के फाँसी देबे के सलाह दिहले बा. अब ई सलाह प्रधानमंत्री कार्यालय भेजल जाई जहाँ से ओकरा के राष्ट्रपति भवन भेज दिहल जाई. परम्परा का मुताबिक राष्ट्रपति के ई सलाह मान लेबे के चाहीं बाकिर राष्ट्रपति एकरा के सरकार का लगे वापिस फेर से विचार करे खातिर भेज सकीले.\nचीन पाकिस्तान में दू गो परमाणु केन्द्र बनाई\nभारत के चिन्ता नकारत चीन अपना दोस्त पाकिस्तान खातिर दू गो परमाणू केन्द्र बनावे के तय कइले बा. एकर एलान काल्हु न्यूजीलैण्ड में होखे जा रहल न्यूक्लियर सिक्यूरिटी ग्रुप का बईठका में कइल जाई. चीन एहसे पहिलहू पाकिस्तान में दू गो परमाणु केन्द्र बना चुकल बा.\nपटना में बम विस्फोट से एक आदमी के मौत दू गो बच्चा घवाहिल\nआजु सबेरे पटना के नालन्दा मेडिकल कालेज परिसर में एगो कूड़ेदान से कूड़ा बिटोरे गइल एगो लड़िका के कुछ गड़बड़ चीज लउकल त ऊ अपना बाप के बोला लिहलस बाकिर जब ले ऊ ओहिजा चहुँपल तबले बम विस्फोट हो गइल आ ओकर ओहिजे मौत हो गइल. ऊ लड़िका आ एगो दोसरो लड़िका बुरी तरह घवाहिल हो गइल बाड़े.\nलालू पासवान के कोर्ट में हाजिर होखे के समन\nजनवरी में बिहार बन्द का दिने सार्वजनिक संपत्ति के नुकसान चहुँपावे आ एगो वकील सुधीर कुमार ओझा का साथे बदसलूकी करे का मामिला में २४ जुलाई के खुद अपने हाजिर होखे के समन मुजफ्फरपुर का कोर्ट से जारी भइल बा.\nपटना पुलिस दस गो अपराधी के गिरफ्तार कइलसि\nमंगल का दिने पटना का लोहानीपुर से आ गाँधी मैदान इलाका से दस गो अपराधियन के गिरफ्तार करे में सफल रहल. पुलिस के जानकारी मिलल रहुवे कि कुछ लोग पटना से असलहा सप्लाई के काम करत बा जवन नक्सलियन आ दोसरा अपराधियन के दिहल जा रहल बा. पुलिस का मुताबिक पकड़ाइल बदमाश बस कैरियर के काम करेले. एगो दोसरा खबर का बाद पुलिस लोहानीपुर में छापा मरलस आ ओहिजा से एगो व्यवसायी के लूटे के योजना में लागल आउर गो अपराधियन के पकड़ लिहलसि.\nजम्मू काश्मीर में सेना के कर्नल शहीद\nकाश्मीर का लोलाब घाटी का घन जंगल में आतंकियन का साथ हो रहल मुठभेड़ में १८ राष्ट्रीय रायफल्स के कमाण्डिंग आफिसर कर्नल नीरज सूद शहीद हो गइलन. मुठभेड़ वाली जगहा पर अतिरिक्त सुरक्षा बल भेजल गइल बा जहाँ मुठभेड़ अबहियो जारी बा.\nगाजीपुर जेल में तीन गो कैदियन के रहस्यमय मौत\nसोमार रात से गाजीपुर जेल में तीन गो कैदियन के मौत हो चुकल बा, जेल अधिकारी पहिला मौत के खुदकुशी बतवले रहले बाकिर ओकरा बाद दू गो अउरी मौत हो गइला का बाद अधिकारी कुछ नइखन बोलत. बतावल जात बा कि जेल का कैन्टीन में गैर कानूनी रुप से उपलब्ध कोल्ड ड्रिंक पियला का बाद चार गो कैदियन के तबियत खराब हो गइल आ एक एक करके तीन गो के मौत हो गइल. चउथका जिनिगी आ मौत का बीचे झूल रहल बा. अधिकारी इहो बतावे के तइयार नइखन कि कैण्टीन में कोल्ड ड्रिकं कइसे उपल्बध भइल?\nपेट्रोल डीजल महँग करे खातिर केन्द्र सरकार बेचैन\nकेन्द्रीय पेट्रोलियम मंत्री मुरली देवड़ा कई बेर कह चुकल बाड़न कि उपभोक्ता के राहत देबे खातिर राज्य सरकार पेट्रोल डीजल पर बिक्री कर कम करस. शुक का दिने दिल्ली में एह विषय पर विचार करे खातिर बनावल मंत्रियन के समूह के बईठका होखे जा रहल बा कि पेट्रोल डीजल के दाम पर से सरकारी नियन्त्रण हटावल जाव कि ना. अगर अइसन हो गइल त पेट्रोल तुरते चार रुपया महँग हो जाई. डीजल आ रसोईयो गैस के दाम बढ़ल तय बा.\nफीफा वर्ल्ड कप में काल्हु का मैच में अर्जेण्टिना ग्रीस के दू शून्य से हरा दिहलस. ऊ अबतक के तीनो मैच जीत लिहले बा. दोसरा मैच में उरुग्वे मैक्सिको के हरा दिहलस आ प्रीक्वार्टरफाइनल खातिर क्वालिफाई कर गइल. तीसरका मैच में दक्षिण अफ्रीका फ्रांस के दू एक से हरा के ओकरो के बाहर के रास्ता देका दिहलस. अपनहू ऊ बाहर हो गइल बा. आजु अमेरिका के अल्जीरिया से, इंगलैण्ड के स्लोवानिया से, आ घाना के जर्मनी से मैच होखे वाला बा.\nटटका खबर, मंगल, २२ जून\nटटका खबर, बियफे, २४ जून


टटका खबर, (शुक, 13 मार्च 2015) – टटका खबर\nMar 13, 2015 News in Bhojpuri, टटका खबर\n(बियफे, 12 मार्च के खबर)\nभाजपा राष्ट्रीय कार्यकारिणी के फेर से बनवाल गइल बा. एह कार्यकारिणी में सुब्रह्मण्यम स्वामी के शामिल कइल गइल बा आ स्मृति इरानी, नजमा हेपतुल्ला आ हेमा मालिनी वगैरह कुछ पुरान लोग के बाहर राखल गइल बा. 178 सदस्य वाली एह कार्यकारिणी के कुछ जगह अबहियों खाली बा. भाजपा के पुरनिया नेता बाजपेयी, आदवाणी आ जोशी के साथही प्रधानमंत्री नरेन्द्र मोदी समेत सगरी भाजपा शासित राज्यन के मुख्यमंत्री आ गठबन्हन शासित राज्यन के उपमुख्यमंत्रियन के एहमें राखल गइल बा.\nकांग्रेस के मना लिहला का बाद केन्द्र सरकार राज्यसभा से बीमा संशोधन विधेयक 2015 पास करा लिहलसि. वोटिंग का बेरा तृणमूल कांग्रेस, बहुजन समाज पार्टी, समाजवादी पार्टी आ जनता दल यूनाइटेड के सांसद बाहर निकल आइल रहलें. अब बीमा के काम करे वाली कंपनियन में 49 फीसदी ले विदेशी निवेश आ सकेला. बीमा कर्मचारी एह विधेयक का खिलाफ बाड़े काहे कि अब ओह लोग के मुनाफा घट जाई आ काम करे के पड़ी. तीन साल से अधिका पुरान पालिसी के भुगतान के रोकल ना जा सकी. पहिले पूरा समय ले भुगतान करवला का बाद जब कंपनी के भुगतान के समय आवत रहुवे त बहाना खोजात रहुवे कि पालिसी में का गड़बड़ भा गलत जानकारी दिहल रहे आ भुगतान के बरीसन लटका के राखल जात रहुवे.\nमंत्रालयन से सरकारी दस्तावेज चोरावे आ लीक करे का मामिला में बियफे का दिने फेरू सीबीआई कई जगहा छापा मरलसि. एह मामिला में एगो चार्टर्ड एकाउन्टेन्ट समेत तीन लोग के पकड़ल गइल आ साठ लाख रुपिया नगदी बरामद कइल गइल,\nकोयला घोटाला में घेराइल यूपीए सरकार के प्रधानमंत्री रहल मनमोहन सिंह से एका देखावे खातिर सोनिया गाँधी समेत कांग्रेस के नेता करीब पाँच सौ मीटर पैदल चल के मनमोहन सिंह के डेरा चहुँपल लोग जहाँ मनमोहन सिंह ओह लोग के स्वागत करे ला खड़ा रहलन. कहल जात बा कि कांग्रेस का सोझा मजबूरी बा उनकर साथ देबे के काहें कि अगर उनकर ढाल हट गइल त कांग्रेस का मुँहे करीखा लागे से बचावल ना जा सकी. अब उमेद कइल जा सकेला कि मौनी बाबा के मौन बरकरार रह जाई.\nमॉरीशस, सेशल्‍स आ श्रीलंका के यात्रा पर निकलल पीएम मोदी बियफे का दिने मारीशस के पोर्ट लुइस में तटीय सुरक्षा पोत बाराकुडा के जलावतरण समारिह में बोलत आशा जतवलन कि हिंद महासागर के देशो मालदीव आ श्रीलंका के साथ शुरू भइल भारत के समुद्री सुरक्षा सहयोग में शामिल हो जइहें. शिव भक्त मोदी मारीशस के मशहूर शिवमंदिर में पूजा अर्चना कइलें.\nजनवरी महीना में देश के औद्योगिक उत्‍पादन दो दशमलव छह प्रतिशत बढ़ गइल जबकि पिछला साल ई महज एक दशमलव एक फीसदी रहुवे. शेयर बाजार में पिछला तीन दिन से चलत गिरावट के रुख बियफे का दिने पलट गइल आ सेंसेक्स 271 अंक आ निफ्टी 76 अंक चढ़ के बंद भइल.\nरुपिया डालर का मुकाबले 28 पइसा मजबूत भइल. सोना आ चांदी के दाम कम भइल.\nआई सी सी क्रिकेट विश्व कप के मैच में बियफे का दिने दक्खिन अफ्रीका 146 रन से संयुक्त अरब अमारात के हरा दिहलसि. शुक का दिने न्‍यूजीलैंड के मुकाबला बांग्‍लादेश से आ इंग्‍लैंड के मुकाबला अफगानिस्‍तान से होखे वाला बा.\nघरेलू क्रिकेट में मौजूदा चैम्पियन कर्नाटक एक पारी आ 217 रन से तमिलनाडु के हरावत आठवां बेर रणजी ट्राफी के खिताब जीत लिहलसि.\nबिहार सरकार के बजट आजु विधानसभा में पेश कइल गइल. एहमें कवनो नया कर नइखे लगावल गइल.\nभोजपुरी में देश दुनिया के खबर (अतवार, 1 मार्च 2015)


मनोज तिवारी के नया होली एलबम ‘रंग ले के दौड़े हनुमान जी’ – Anjoria\nमनोज तिवारी के नया होली एलबम ‘रंग ले के दौड़े हनुमान जी’\nभोजपुरी मेगा स्टार आ लोकप्रिय गायक मनोज तिवारी अबकी होली का मौका पर अपना करोड़ों प्रशंसकन खातिर ले आइल बाड़े एगो होली एलबम जवना के नाम ह ‘रंग ले के दौड़े हनुमान जी’. पूरा तरह फगुआ अंदाज़ वाला एह होली एलबम के विकॉन म्यूजिक जारी करी.\nविकऌन म्यूजिक एहसे पहिले अमिताभ बच्चन आ मनोज तिवारी का आवाज़ में ‘हनुमान चालीसा’ जारी कइले रहल आ जवन बहुते लोकप्रिय भइल. अब एलबम ‘रंग ले के दौड़े हनुमान जी’ से खुद मनोजो तिवारी बहुते उत्साहित बाड़न. कहले कि ई एलबम एगो अलगे सवाद दी होली प्रेमियन के. टाईटले बतावत बा कि ई कुछ अलगा तरह के एलबम होई.\nसिलवासा में सीमा सिंह के ‘प्यार का पारा गरम’ हो गइल


टटका खबर, 16 मार्च 2017, बियफे – टटका खबर\nटटका खबर, 16 मार्च 2017, बियफे\nबिहार विधान परिषद के चार गो सीट ला भइल चुनाव में राजग आ राजद दूनू समूह के दू दू गो सीट प जीत मिलल बा. गया स्नातक सीट से विधान परिषद के सभापति आ भाजपा उमीदवार अवधेश नारायण सिंह, गया शिक्षक सीट से राजग में शामिल राष्ट्रीय लोक समता पार्टी के संजीव श्याम सिंह, कोसी शिक्षक सीट से महागठबंधन के जदयू के उमीदवार संजीव कुमार सिंह आ सारण स्नातक सीट से जदयू समर्थित उमीदवार वारेन्द्र नारायण यादव के जीत भइल बा.\nजदयू के राज्यसभा सांसद अली अनवर शून्यकाल का दौरान राज्यसभा में भोजपुरी के सवात उठावत मांग कइलन कि संविधान के अठवां अनुसूची में भोजपुरी के शामित कइल जाव.\nयूपी सरकार राज्य के मेडिकल कॉलेजन के 418 शिक्षकन के स्थायी क दिहलसि. स्थायी शिक्षकन के कमी का चलते एह मेडिकल कॉलेजन के मान्यता संकट में पड़ल रहल ह. एकरा साथही 866 आयुर्वेदिक चिकित्सकन के, 70 गो यूनानी चिकित्सकन के, अउर 25 गो यूनानी शिक्षकन के स्थायी क दिहलसि.\nजौनपुर शहर कोतवाली इलाका के शेख मोहामिद मोहल्ला में कई बरीसन से बिना लाईसेन्स चलत बूचड़खाना के नगर पालिका प्रशासन आजु सील क दिहलसि. हालांकि सील करे चहुँपल टीम के विरोधो जम के कइले स्थानीय लोग.\nउत्तर प्रदेश बोर्ड के हाईस्कूल आ इण्टरमीडिएट परीक्षा आजु शुरू हो गइल. पहिलके दिने 110 गो नकलची पकड़इलें आ लाख से बेसी परीक्षार्थी इम्तिहान छोड़ दिहलें. दूनू परीक्षा मिला के कुल 6061034 परीक्षार्थी पंजीकृत रहले हँ,\nसोनभद्र जिला के ओबरा बिजली परियोजना के आवासीय परिसर में एगो आदमी अपना घर में फाँसी लगा के जान दे दिहलसि. पड़ोसी एकर जानकारी पुलिस के दिहलन त लाश बरामद कइलसि पुलिस.\nवाराणसी पुलिस आजु ट्राफिक रुल ना माने वाला 48 जने से साढ़े नौ हजार रुपिया जुर्माना वसूलसि. बिना हेल्मेट, ड्राइविंग लाइसेंस, सीट बेल्ट आ कागजात के वाहन चलाए वालन के चालान काटल गइल.\nवाराणसी के कबीर चौरा में राजकीय महिला अस्पताल में बनल एगो दीवार अचके में भस गइल आ ओकरा मलबा में दबा के एगो मजदूर के बच्चा के मौत हो गइल. एगो अउर बच्चा घाहिल हो गइल बा.\nगोरखपुर के धर्मशाला बाजार से दी दिन पहिले भइल लूट के मामिला के चार गो लूटेरन के पुलिस गिरफ्तार क लिहलसि. ओकनी का लगे से 31 लाख से बेसी रुपिया बरामदो भइल बा. रिलायंस पेट्रोल पंप के 98 लाख रूपिया ओह दिन लूत लीहल गइल रहुवे, लुटेरा पुलिस लिखल जीप प सवार हो के आइल रहले. एह मामिला में कवनो गिरोह के हाथ ना रहल आ कैशवैन के कैशियर, सुरक्षा गार्ड, वाहन चालक समेत अउरी साथी शामिल रहलें.\nआजुओ गोरखपुर के बांसगांव इलाके में मोटरसाइकिल सवार बदमाश एगो रिटायर्ड शिक्षक से 50 हजार रूपिया लूट के फरार हो गइले. शिक्षक बैंक से रुपिया निकाल के साइकिल से घरे जात रहलन.\nकानपुर जेल से बलिया अदालत में पेशी का बाद उत्सर्ग एक्प्रेस से वापस कानपुर जात घरी विचाराधीन कैदी बबलू उर्फ मिथलेश ट्रेन से कूद के फरार हो गइल. साथे चलत तीन गो सिपाहियन के गिरफ्तार क लीहल गइल बा. बबली बलिया के फेफना इलाका के खलीलपुर गोँव के हउवे आ ओकरा प कई गो मुकदमा चलत बा.\nसोनभद्र जिला के रायपुर इलाका के पनिकप खुर्द गाँव के एगो जवान आदमी काल्हु रात छत से गिर पड़ल आ ओकर मौत हो गइल.\nदेवरिया अदालत में पेशी खाति ले आइल गइळ एगो विचाराधीन कैदी दीवानी कचहरी के बंदीगृह से पुलिस के चकमा देके फरार हो गइल. एकर पता जब लागल जब गिनिती में एगो कैदी कम मिलल.\nजौनपुर के रामपुर इलाका के श्री राम जानकी दिनकर इंटर कॉलेज जोगापुर ( जमालापुर ) में हाई स्कूल की परीक्षा में अपना चाचा का जगहा परीक्षा देत भतीजा के गिरफ्तार क लीहल गइल.\nपूर्वी चंपारण जिला के रघुनाथपुर पुलिस चौकी इलाका के रघुनाथपुर बाजार में काल्हु राति एगो औरत के छूरा घोप के मार डालल गइल. ई औरत कवनो बाति प रिसिया के अपना ससुराल हरसिद्धी थाना के मठलोहियार खैराती टोला से अपना नइहर मझुराहा गांव जात रहुवे.\nTags: गोरखपुर, चंपारण, चुनाव, देवरिया, बलिया, बिहार विधान परिषद, बोर्ड परीक्षा, वाराणसी, सोनभद्र\n«« टटका खबर, 15 मार्च 2017, बुध\nटटका खबर, 17 मार्च 2017, शुक »»\n1 thought on “टटका खबर, 16 मार्च 2017, बियफे”\nटीका टिप्पणी के स्वागत बा.\nटटका खबर, बुध, जेठ अन्हरिया सप्तमी, 2078 विक्रमी


जलाराम प्रोडक्शन तीन गो फिलिम एकेसाथ लाँच कइलसि – Anjoria\nभोजपुरी इंडस्ट्री में जलाराम प्रोडक्शन के जलवा लगातार जारी बा. एह बैनर के दू गो फिल्म ‘धमाल कईला राजा’ अउर ‘काली’ निर्माण के अंतिम दौर में बाड़ी सँ. ओकनी के रिलीज़ से पहिलही तीन गो अउरी फिलिमन के ऐलान कर के जलाराम प्रोडक्शन सनसनी मचा दिहले बाड़न.\n‘पवन सिंह राजपूत’ में तुलिप सिंह आ पवन सिंह के जोड़ी रही, त ‘दुश्मन-दोस्त’ में तुलिप सिंह आ विनय आनंद के. फिल्म ‘महिमा लक्ष्मी माई के’ में मनोज टाईगर आ तुलिप सिंह के अलावा भोजपुरी के कईगो अउरी दिग्गज नज़र अइहें. ‘पवन सिंह राजपूत’ के निर्देशन रामदेवन, ‘दुश्मन -दोस्त’ के चंद्रसेन सिंह जे ‘धमाल कईला राजा’ के निर्देशन कइले बाड़न, आ फिल्म ‘महिमा लक्ष्मी माई के’ के निर्देशन आलोक सिंह टाईगर करीहें.\nतीनों फिलिमन के कहानी अउर स्क्रिप्ट मनोज सिंह टाईगर के लिखल बा. जलाराम प्रोडक्शन के कर्ता-धर्ता रमण नैय्यर के कहना बा कि ऊ भोजपुरी सिनेमा इंडस्ट्री के चाल, चेहरा आ चरित्र तीनों बदलल चाहत बाड़न.\nमुहूर्त पर दिनेश लाल यादव निरहुआ, पाखी हेगड़े, तुलिप सिंह, चंद्रसेन सिंह, मनोज टाइगर आ गिरीश शर्मा फोटो में नजर आवत बाड़ें.


‘आग‘ लेके आवत बाड़ी अभिनेत्री रितिका शर्मा – Anjoria\nडीजे मूवी इन्टरटेन्मेन्ट के बैनर में बनल भोजपुरी फिल्म ’आग’ बन के तइयार बा. एह फिलिम में रितिका शर्मा मुख्य नायिका के किरदार कइले बाड़ी आ पंकज केशरी मुख्य नायक के. निर्देशन रमाशंकर कइले बाड़े. ई फिल्म पूरा तरह एक्शन, लव अउर कॉमेडी से भरल बा. एहमें कुल9गो गाना बाड़ी सँ जवना के मनोज मिश्रा, पामेला जैन, इंदू सोनाली, शशी शर्मा, सुमित बाबा, आ कुमार शानू के आवाज में रिकॉर्ड करावल बा.\nनिर्माता दीपक जैन, लेखक निर्देशक रमाशंकर, गीत अशोक सिन्हा, अरविंद तिवारी, राकेश सिंह, अरूण तिवारी, संगीत, सिद्धार्थ शालनी, छायांकन जगविन्दर हुण्डा, नृत्य एंथोनी, राजू, केदार सुब्बा, फाइट हीरालाल यादव के बा. मुख्य कलाकारन में रितिका शर्मा, पंकज केशरी, अनारा गुप्ता, बिपिन सिंह, जय यादव, हीरालाल यादव आ अवधेश मिश्रा के नाम बा,\nएह फिल्म के शूटिंग भूज अउर मुम्बई में भइल बा.


बज्रासन सब जानेला, बाकिर कतना लोग करेला ! , Bhojpuri special how to be fit the yoga with bjrasan – News18 हिंदी\nवज्रासन क कई तरह से लाभ होला आ करे में इ बहुत आसान आसन ह.\nकुछ आसान अइसन बाने स, जवन बहुत आसानी से हो जाने स अउरी बहुत ज्यादा फायदा करेला. एही में एगो बज्रआसन ह. एकर कई गो फायदा ह.\nLast Updated : November 11, 2020, 13:47 IST\nकेहू से पूछि लीं कि बज्रासन में कइसे बइठल जाला? त ऊ जरूरे बता दी. बाकिर पूछीं कि भोजन कइला का बाद सही पाचन खातिर थोरे देर एह आसन में बइठेनीं? त जबाब मिली- ना. जानल एक बात ह आ जानल बात के पालन कइल दोसर बात. हमनी के पुरनिया लोगन के दिनचर्या में रहल ह योगासन. कबो शवासन में लेटि जाई लोग त कबो पद्मासन में बइठि जाई लोग. कबो भुजंगासन करे लागी लोग त कबो दंड- बैठक. बाकिर हर आसन के समय तय रहल ह आ ऊहे समय आजुओ लागू होई. जइसे भोजन के बाद बज्रासन, शवासन छोड़ि के अउरी कौनो योगासन नइखे करेके. अनुलोम- विलोम, दोसर प्राणायाम, भुजंगासन, मत्स्यासन खाली पेटे कइला से ढेर फायदा होला. हमनी के ऋषि- मुनि लोग बिना पइसा खर्चा कइले स्वस्थ रहेके कतने उपाय बता गइल बा लोग. आचार संहिता बना गइल बा लोग, बाकिर हमनी का ओकरा पर ध्यान नइखीं जा देत. सभे के एके लाठी हांकल ठीक नइखे. अबहियों ढेर आदमी बाड़े जे नियम से ध्यान, योगासन आ सात्विक जीवन जी रहल बाड़े. बाकिर ओह लोगन के संख्या कम बा. हमनी के देस के आबादी एक अरब 30 करोड़ बा. ओमें कतना आदमी नियम- संयम से रहत होइहें. नवका पीढ़ी में ढेर लोग जंक फूड खाता. ओह लोगन के भोजन में सलाद आ फल के जगह अगड़- बगड़ आइटम आ गइल बा. जबकि जतना दाम पिज्जा, बर्गर आ पास्ता के बा, ओतने फल आ सलाद वाला चीज के भी बा.\nभोजपुरी में ये भी पढ़ें: भोट के रुझान - का बिहार में अब भाजपा नम्बर वन ?\nपंडित जी के बात\nहमरा जिला के एगो पंडित जी खाली भगवान के भक्ति आ योगासन ईहे जानत रहले ह. रउवां कौनो बात करीं, ऊ रउवां के घुमाके ईश्वर चर्चा चाहे योगासन पर ले अइहें. गांव में उनुकर बड़ा इज्जत रहल ह. धर्म संबंधी कौनो प्रश्न रउरा मन में घूमता त ओकर जबाब पंडित जी का लगे मिल जात रहल ह. का जाने उनकर पढ़ाई कहां ले रहल ह. बाकिर अजब जानकार रहले ह. रउवां भगवद्गीता के कौनो श्लोक पढ़ि दीं, ऊ बता देत रहले ह कि ई अमुक अध्याय के अमुक नंबर के श्लोक ह. उनुका आगा बड़े- बड़े अकादमिक डिग्रीधारी लोग फेल हो जात रहल ह. का जाने कतना वेद मंत्र आ उपनिषद के मंत्र उनुका याद रहल ह. आ रहिहें एकदम धोती आ हाफ कुर्ता पहिन के. कौनो आडंबर ना. अपना विद्वता के कौनो घमंड ना. सरल, सहज आ मिलनसार व्यक्तित्व. हरदम हंसमुख चेहरा. आ गांव छोड़ि के शहर में उनुका नीक ना लागत रहल ह. ई आजु से चालीस- पैंतालिस साल पहिले के बात ह. अब उनुका नियर विद्वता आ सहज- सरल व्यक्तित्व का जाने केहू बा कि ना, जानकारी नइखे.\nत पंडित जी के अतना लंबा परिचय एसे दिहनी हं कि ऊ हमेसा कहिहें कि कई गो योगासन बड़ा सरल बाड़े सन. आदमी खेल- खेल में क सकेला. बाकिर लोगन के सरल योगासन करे में भी आलस लागेला. अधिकांस लोग आलसी मानसिकता वाला बा. खाए का बेरा चटपट स्मार्ट हो जाई, बाकिर कहीं कि खाए के पहिले तनी “हरि ओम तत्सत” के जाप क लिहीं त उनुका नीक ना लागी. कहीं कि तीन बार जाप कइल भी पर्याप्त बा. त ओतनो करेके मन ना करी. त हमनी के पंडित जी से पूछत रहनीं हं जा कि ई काहें पंडित जी? त ऊ कहिहें कि असल में हमनी का जीवन में छद्म प्राथमिकता (प्रियारिटी) तय क लेले बानी जा. ईहे ठीक बा, आ हई ठीक नइखे. अपना मने तय क लेले बानी जा. जबकि शरीर आ मन राउर गुलाम ह. रउरा शरीर आ मन के गुलाम ना हईं. बाकिर का मजाल कि हमनी के मन हमनी के बाति सुन लेउ. ना. रउवां कौनो खराब बाति के अभ्यास बा आ मन अगर कंट्रोल में नइखे त अदबदा के रउवां ऊहे काम क देब. भले रउवां ऊ काम करेके नइखी चाहत, तबो मानसिक अभ्यास हो गइल बा त ना चाहते हुए भी रउवां ऊ काम क देब आ फेर पछताइब, मन कचोटी. कतने सिगरेट आ शराब पीए वाला लोगन के अफसोस कइल देखले बानी. त शरीर आ मन में बइठि जाई कि हइहे चीज में आनंद बा त राउर माइंड भा मन ओही में आनंद पावे लागी. कतने लोगन के नमकीन छोड़िके दोसरा चीज में कौनो आनंदे ना आवे, बाकि ओकरा बिपरीत ढेर लोग अइसनो बाड़े जे नमकीन में ना मिठाई में आनंद पावेला. केहू मीठा के तुलना में नमकीन से प्रेम करेला त केहू नमकीन के दूर हटाके मीठा पर जान न्यौछावर करेला. वैज्ञानिक कहेला लोग कि ई माइंड में बइठि गइला के कारन होला. एह आदत के बदले खातिर माइंड पावर बढ़ावेके परी. एमें सब बिजयी ना होला.\nइच्छा शक्ति चाहीं\nढेर लोगन के इच्छा शक्ति बहुते कमजोर होला. ऊ कहि दी कि ठीक बा, एही छन से हम सिगरेट छोड़ि दिहनी. बाकिर जब लंबा समय बीति जाई त सिगरेट पीए के तलब अइसन लागी कि लागी कि प्रान छूटता. अजब के छटपटाहट होखे लागी. लागी कि केहू जूठ सिगरेट भी दे दिहित त हम पी लीतीं. ऊहे हाल शराब के लत के बा. ठीक एही तरे अगर योगासन के आदत परि जाउ त हमनी के कल्यान हो जाई. आजुए से अगर संकल्प क लिहीं जा कि रोज पांच गो योगासन करब जा, त रउरा के के रोकी? रोके वाला राउर दिमाग बा. ओकरा के ठोक- बजा के ठीक क दीं, बस राउर दिनचर्या ठीक हो जाई. ढेर लोग त अइसनो बा कि कतनो झकझोरि दीं, कतनो उत्साहजनक बात कहि दीं, रउरा आगा ऊ मानि जइहें कि आजु से योगासन करिहें, बाकिर घरे जाके भुला जइहें भा अलसा जइहें आ योगासन के इच्छा पाताल में फेंकि दीहें.\nयोगासन से ईश्वरीय ऊर्जा\nकुल ऋषि- मुनि लोग कहि गइल बा कि योगासन से मनुष्य के ईश्वरीय ऊर्जा मिलेला. मेरुदंड में स्थित सूक्ष्म चक्र जागृत होके शरीर आ मन में शक्ति के संचार क देले सन. ऊर्जा के पावर हाउस मस्तिष्क के कोशिका भा न्यूरॉन रोग प्रतिरोधक क्षमता बढ़ा देले सन. मनुष्य के एकर अभ्यास करे खातिर नियम बना लेबे के चाहीं. बाकिर के सुनता. कान में हेडफोन लगा के घंटा भर गाना आ अवांट- बवांट सुने के टाइम बा, बाकिर दस मिनट ध्यान से योगासन कके आ ईश्वर के ध्यान कइल नइखे सपरत. हं, जब कौनो शारीरिक परेशानी हो जाई, तब डाक्टर जवन कही, करे के तेयार बानी. एतरे सावधानी भा एहतियात खातिर योगासन ना क सकेनीं. बहाना बा- टाइमे ना मिलेला. गप- शप में घंटा भर समय बर्बाद करेके समय बा बाकिर योगासन आ ध्यान खातिर समय नइखे. चलीं, समय हमनी के सिखाइए दी.\nपहिले के खेल से भी दम-खम मिलता था\nपहिले हमनी का खेल के रूप में कबड्डी, चीका आ उल्हा- पाती खूब करब जा. उल्हा- पाती में पेड़ पर चढ़ि के जे चोर बनी ऊ हे डाल से हो डाल पर लुकाइल लइकन के छूए के कोसिस करी. जेकरा के छू दी, ऊ चोर हो जात रहल ह. कबड्डी में एक सांस में कबड्डी- कबड्डी- कबड्डी कहि के विपरीत पक्ष में खड़ा होखे वाला के छुए के रहेला. एसे कइसनो पेड़ होखे ओकरा पर एक डाल से दोसरा डाल पर जाए के कला भी सीखत एसे सांस रोके के अभ्यास त होइए जाला, एक प्रकार के कसरत भी हो जाला. चीका भी कबड्डी से मिलत- जुलत खेल ह. बाकिर अब ई कुल खेल गांव से गायब हो गइल बा. अब मोबाइल पर प्ले स्टोर से कौनो गेम लोड क लीं आ खेलत रहीं. खाली मानसिक खेल. ओमें शरीर के कौनो हरकत नइखे. त अइसना में घरे बइठल व्यायाम, योगासन आ ध्यान ना कइला से शरीर धर्म के निर्वाह ना होई. बुजुर्ग लोग कहि गइल बा कि कौनो बाति के अति ना करेके चाहीं- अति सर्वत्र वर्जयेत. त खाली नीमन- नीमन खाईं, नीमन- नीमन पहिरीं आ नीमन से आराम करीं क, त शरीर आरामतलब हो जाई. अंग्रेज आरामकुर्सी पर बइठे के आदत दे गइले सन. आ आरामकुर्सी के खराबी ई ह कि एकरा पर बइठला पर मेरुदंड (रीढ़ के हड्डी) सोझ भा टाइट ना रहेला. आ स्वस्थ रहे खातिर मेरुदंड सीधा कइके बइठे के चाहीं. झुकि के, मेरुदंड झुका के बइठला पर शरीर में ऊर्जा के प्रवाह में बाधा परेला. त एही से हरदम सूतल ना रहेके चाहीं. मेरुदंड सोझ कइके बइठहूं के चाहीं. बाकिर ढेर लोग जब ना तब दिनों में बिछवना पर लेटि जाला. लेटिए के फोन से काम करता, लेटिए के अखबार पढ़ता, किताब पढ़ता आ कुछ लोग त लेटिए के खात- चबात रहेला. त सतर्क ना रहला पर हमनिए के सकेता परब जा.\nTags: Bhojpuri article, Fitness Mantra, Yoga


टटका खबर, शनिचर, २० मार्च – Anjoria\nमार्च 20, 2010 news in bhojpuri, टटका खबर\nदाउद गिलानी के उमिर कैद से कम के सजाय ना हो पाई.\nपाकिस्तानी अमेरिकी दाउद गिलानी उर्फ डेविड हेडली के स्वीकारोक्ति का बाद भारत के दावा कि मुंबई हमला का पाछे लश्कर तोएबा के हाथ रहे सही साबित हो गइल बा. अमेरिका भारत के आश्वासन दिहले बा कि डेविड हेडली से जुड़ल हर जानकारी ओकरा मिली आ भारत अब एह फिराक में लागल बा कि डेविड हेडली के प्रत्यार्पण करावल जाव. हालांकि पता ना डेविड हेडली हिन्दुस्तान सरकार के मिलियो जाई त ई लोग का कर ली. आजु ले त अफजाल के फाँसी ना दे पावल लोग, ना ही ओकरा के माफे कर पावल लोग. एहिजा त हर बात का पाछे वोटबैंक राजनीति काम करे लागेला.\nतालिबानी तालिबानी होलें, निमन बाउर ना\nनिमन तालिबान आ बाउर तालिबान का बीच के फरक बताके अफगानिस्तान सरकार कुछ तालिबानियन के अपना साथे लेबे का चक्कर में बिया. एह पर भारत के आपत्ति दरसावत विदेश सचिव निरुपमा राव कहले बाड़ी कि भारत अफगानिस्तान में अपना विकास कार्यन में कवनो कटौती नइखे करे जा रहल. भारत का तरफ से अफगानिस्तान में करावल जा रहल विकास कार्यन के बड़ाई अमेरिको करे ला.\nमधुमक्खी के छत्ता छेड़ेवाला अज्ञात आदमी का खिलाफ मुकदमा\nमाया के बहुचर्चित नोट वाली रैली का दिने रामाबाई अम्बेदकर स्टेडियम का लगे लागल एगो मधुमक्खी के छत्ता के केहू धुँआ देखा दिहले रहे जवना का बाद मधुमक्खी रैली का तरफ चल गइल रही सँ. गनीमत बा कि ओकरा चलते भगदड़ ना मचल. ना त कई लोग के जान चल गइल रहित.\nभुखाइल भीड़ माला में से नोट खींच लिहलस\nमायावती के माला के बहुते चर्चा भइल बाकिर पटना में एजाज अली के पहिरावल एक लाख रुपिया के माला बड़हन खबर ना बन पावल. महिला आरक्षण का खिलाफ एजाज का कारगुजारी से खुश उनकर समर्थक उनका के एक लाख रुपिया के नोट लागल माला पहिरवले जवना में से सगरी नोट भीड़ में शामिल लोग नोच ले गइल आ एजाज का हाथे कुछ ना लागल. एजाज एह पर एतराज जतावत कहले कि ऊ उनकर दुश्मन होइहें सँ ना त नोट ना नोच ले जइतन सँ. अरे भाई, तू त गरीब पिछड़न के समर्थक हउव, तहरा त खुश होखे के चाहत रहे कि कुछ जरुरतमंद का हाथे ऊ नोट लाग गइली सँ.\nआजु विश्व गौरैया दिवस मनावल जा रहल बा\nगौरैया चिरई के बचावे खातिर शुरु अभियान का तहत आजु विश्व गौरैया दिवस मनावल जा रहल बा. गौरैया चिरई पहिले घरे घरे नजर आवत रहली सँ बाकिर धीरे धीरे घटत गइली सँ आ अब शायदे नजर आवत बाड़ी सँ. कंक्रीट के जंगल में गौरैया के रहे लायक जगह नइखे रह गइल. गौरैया के खतम करे के काम बिजली के पंखा से शुरु भइल. बाद में घर में से रोशनदान, खिड़की वगैरह हटे लागल आ चिरई के घर में घुसल मुश्किल होत गइल. ओह मासूम चिरई के बचावे के हर मुहिम के स्वागत बा. बाकिर गौरैया इ=आवे त केने से, रहे त कवना कोना ?\n२२ मार्च के बिहार दिवस मनावल जाई\nबिहार राज्य स्थापना दिवस के एह साल सार्वजनिक अवकाश घोषित कर दिहल गइल बा जवना चलते सगरी कार्यालय आ बैंक तक बन्द रहीहें सँ. बोर्ड के ओह दिन होखे वाला इम्तिहान अब तीस मार्च के दुसरकी पाली में होखी. एगो दोसरा खबर में कहल गइल बा कि पहली अप्रेल से बड़का बिजनेस खातिर ईपेमेंट आ ईफाइलिंग जरुरी हो जाई. ओह लोग के वाणिज्य कर कार्यालय जाये के जरुरत ना पड़ी आ छोटका व्यापारी अगर दस हजार रुपिया जमा कर दिहल करें त उनका प्रतिष्ठान पर छापा ना पड़ी.\nपदलोलुपन के बयानबाजी चालू बा\nएक अनार सौ बीमार वाला हालत हो गइल बा भाजपा के. राष्ट्रीय कार्यकारिणी के एलान का बाद से शॉटगन सिन्हा लगातार फायर कर रहल बाड़न आ अब एहमें सीपीओ ठाकुर शामिल हो गइल बाड़न. उनको शिकायत बा कि अगिला साल बिहार में चुनाव होखे जा रहल बा आ उनका के कवनो बड़हन जिम्मेदारी नइके दिहल गइल. अबहीं त विदेश जात बाड़े, लवटीहें त बाकी रुसल लोग से मिल बईठ के योजना बनइहें.\nप्रवीण तोगड़िया के गिरफ्तार कर लिहल गइल\nउड़ीसा के कंधमाल इलाका में जाये पर लागल रोक का बावजूद ऊ ओहिजा जाये के प्रोग्राम बनवले रहलन त उनका के समर्थकन का साथे राते में गिरफ्तार कर लिहल गइल. तोगड़िया के एह बात पर आपत्त बा कि यूरोप के राजनयिकन के ओहिजा जाये जे इजाजत दे दिहल गइल बाकिर उनका के ना. अगस्त २००८ में स्वामी लक्ष्मणानन्द के हत्या बाद ओहिजा बड़हन पैमाना पर हिंसा भइल रहे.\nग्रीनहंट से परेशान हो गइलें नक्सली\nनक्सलियन का अत्याचार का खिलाफ सुरक्षाबल के ग्रीनहंट से नक्सली परेशान हो गइल बारे आ ओकनी से बेसी ओकनी के दलाल जे कबो मानवता का नाम पर त कबो कवनो दोसरा बहाने नक्सलियन का खिलाफ कार्रवाई रोके के माँग करत बाड़े. एह मानवतावादियन का नजर में आम आदमी के कवनो मानवाधिकार ना होला जेकरा के नक्सली अपना हिंसा से परेशान करके रखले बाड़न सँ. नक्सली बयान आइल बा कि ऊ देशभक्त हउवन आ देशभक्तन का खिलाफ अभियान चलावल बन्द कर दिहल जाव.\nसायना नेहवाल टॉप फाइव में\nभारत के महिला बैडमिण्टन खिलाड़ी सायना नेहवाल पिछला महीना भइल आल इंगलैण्ड चैम्पियनशिप में अपना खेल का बल पर सर्वोच्च पाँच में शामिल हो गइल बाड़ी. अबतकले के ई उनकर सबसे बढ़िया रैंकिंग बा. एह चैम्पियनशिप का सेमीफाइनल ले चहुँपे वाली ऊ पहिलका भारतीय महिला खिलाड़ी हई. ओने आईपीएल का मैच में चेन्नई सुपर किंग्स दिल्ली डेयर डेविल्स के पांच विकेट से हरा दिहलस.


आरा चरपोखरी में माले समर्थक हमला कइलें – टटका खबर\nभोजपुर जिला के चरपोखरी इलाका के करनौल-चांदी गांव में पिछला मंगल के साँझ माले समर्थक हथियारबंद अपराधी खेत के जुताई करवावत प्रीतम यादव के परिवार वालन पर अंधाधुंध गोली चलावे लगलन. सजोग बढ़िया रहल कि केहू के जान ना गइल बाकिर जुताई करत ट्रैक्टर के नुकसान चहुँपल . प्रीतम यादव एगो माले समर्थक के हत्या करे का आरोप में जेल में बंद बाड़न कई साल पहिले प्रीतम के पिता आ दादा के हत्या माले समर्थक कर दिहले रहले. एकरा बाद माले समर्थक आ मुखिया रहल ब्रजेश पासवान के पिता के हत्या कर दिहल गइल रहुवे. एह सब का चलते माले वाला प्रीतम यादव पर आर्थिक नाकेबंदी लगवले बाड़े. बुध का दिने एएसपी विकास कुमार आ आरा सदर एसडीओ माधव सिंह गाँव के दौरा कर के हालात समुझलें.\nTags: चरपोखरी, चांदी, भोजपुर, माले\nचरपोखरी में बिजली करंट से दू गो लड़िका झँउसले


March 2011 – Page2– टटका खबर\nबिहार के स्वास्थ्य मंत्री अश्विनी कुमार चौबे के सोमार का दिने मोबाइल से संदेश भेज के धमकी दिहल गइल बा कि चौबीस घंटा का भीतर बीस लाख रुपिया दे दऽ ना त जान से मार दिहल जाई. एक घंटा का भितरे दू गो अलग अलग मोबाइल नम्बर से उनुका के धमकी वाला संदेश भेजल गइल\nदिल्ली में भोजपुरिया होली मिलन\nदेर से मिलल एगो खबर का मुताबिक पिछला दिने दिल्ली में भाजपा पूर्वांचल प्रकोष्ठ का तरफ से होली मिलन समारोह आयोजित कइल गइल जवना में मुख्य अतिथि बन के आइल बिहार के मोतिहारी से सांसद राधामोहन सिंह कहलें कि होलिका में नफरत आ भ्रष्टाचार के दहन कर के समरसता आ भाईचारा का साथ होली मनावल\nबिहार दिवस पर रवि किशन बधाई दिहले\nभोजपुरी सिनेमा के सदाबहार सुपर स्टार रवि किशन बिहार के मुख्य मंत्री नीतीश कुमार अउर सगरी बिहार वासियन के बधाई दिहले बाड़न. अपना सन्देश में रवि किशन लिखले बाड़न कि बिहार से उनुकर पुरान नाता रहल बा आ ऊ बदलत बिहार के बहुते नजदीक से देखले बाड़न. लिखले बाड़न कि ई सबकुछ भइल बा नीतीश\nबिहार के सउवाँ साल आजु से शुरु\nबिहार राज्य के स्थापना के शताब्दी आजु से धूमधाम से मनावल शुरु हो रहल बा. कार्यक्रम पूरा एक साल तक चली. आजु विधान परिषद के सौ साल पूरा होखला का उपलक्ष में आयोजित समारोह के उद्घाटन राष्ट्रपति प्रतिभा देवीसिंह पाटिल करीहें. एह मौका पर कई राज्यन से विधानपरिषद सभापति मौजूद रहीहें आ कुछेक राज्यन के\nवेस्ट इंडीज के हरा के अब आस्ट्रेलिया से भिड़े के तइयारी\nकाल्हु होली का दिने चेपक मैदान पर भइल मुकाबिला में भारत वेस्ट इंडीज के ८० रन से हरा दिहलसि. भारत अपना पारी में आल आउट हो के २६८ रन बनवले रहे. सचिन तेंदुलकर के सैकड़ा के सैकड़ा ना बन पावल आ ऊ दूइये रन पर आउट हो गइलन. युवराज सिंह के शानदार १३३ रन आ\nहोली हो लिहल\nरंग के त्योहार कहल जाये वाला होली काल्हु पूरा देश में धूमधाम से मनावल गइल. धूर खेल से शुरु हो के सबेरे नौजवानन के टोली एक दोसरा के रंग से पोते नहावे में लागल रहुवे. लड़िकियन औरतन के टोलीओ एह मामिला में केहूसे कम ना रहली सँ. दुपहरिया होत सभे नहा धोवा के अबीर गुलाल\nबिहार दिवस समारोह के तइयारी\nमंगल २२ मार्च से शुरु होखे जा रहल तीन दिन के समारोह के तइयारी अब आखिरी चरण में बा. मुख्य समारोह पटना के गाँधी मैदान में होखी आ कुछ कार्यक्रम श्रीकृष्ण मेमोरियल हॉल, तारामंडल, रवीन्द्र भवन आ कालिदास रंगालयो में करावल जाई. एह मंगल के बिहार अपना बनला के निनानबे बरीस पूरा कर के सउवाँ\nबलिया में बाँसडीह इलाका में एगो ट्रक अनिचर अतवार का रात में दुपहिया पर सवार दू जने के कचारत भाग गइल जवना से दुनु जने के ओहिजे मौत हो गइल. पुलिस फरार ट्रक चालक के खोजत बिया.\nविकिलीक्स खुलासा में सांसद खरीदे का बाति खुलला का बाद पिछला संसद में नोट देखावे वाला सांसदन के आरोप सही लागे लागल. दोसरे इहो साफ हो गइल बा कि संप्रग सरकार में डेगे डेग पर अमेरिकी प्रशासन के दखलन्दाजी बा. अमेरिका तय करत लउकत बा कि सरकार में कवना मंत्री के कवन विभाग दिहल जाव.\nआन्दोलनकारी जाटन के रेललाइन पर से हटावल जाव\nकाल्हु इलाहाबाद उच्च न्यायालय प्रशासन के निर्देश दिहलसि कि रेलवे लाइन पर से धरना हटावल जाव आ रेल गाड़ियन के चालन ठीक से करावल जाव. कोर्ट ई आदेश अपना हियाँ दाखिल एगो जनहित याचिका पर दिहले बा. कोर्ट का निर्देश का बादो जाट आन्दोलनकारी कुछ सुने के तइयार नइखन. कहले बाड़े कि कानूनी सलाह लिहल\nआज होलिका दहन भा सम्मत जरावल जाई\nकाल्हु होली हऽ आ आजु साँझ के होलिका दहन करावल जाई. एकरा के हमनी किहाँ सम्मत जरावल भा फूंकलो कहल जाला. लोग लड़िका सम्मत फूंकला का बाद ओकर परिक्रमा करेले आ लुकारी जरा के अपना अपना गाँव का सिवान का बाहर फेंके दउड़ेले. कई बेर पड़ोसी गाँव वालन से एही के ले के झगड़ो हो\nराजद के विधायक काल्हु विधानसभा में जम के बवाल कटले. ओह लोग के माँग रहे कि अलीगढ़ मुस्लिम विश्वविद्यालय के किशनगंज शाखा खातिर एके जगहा पूरा जमीन दिहल जाव. बाद में अपना विधायक दल के नेता अब्दुल बारी सिद्दिकी का कहला पर विधायक लोग अपना सीट पर लवटि गइल.\nइंजीनियर के मामिला पर भाजपा विधायक आ मंत्री में बतकही\nरोहतास जिला के ग्रामीण कार्य विभाग के कार्यपालक अभियंता ध्रुव प्रसाद के लेके मंत्री भीम सिंह आ भाजपा विधायक रामनरेश चौरसिया का बीच जम के बतकही भइल. विधायक के आरोप रहे कि मंत्री ओह इंजीनियर के बचावत बाड़न. मंत्री के जवाब रहल कि आरोप के जाँच करावल जा रहल बा आ आरोप सही साबित भइला\nगोरखपुर जिला के सहजनवा थाना इलाका के बिसरी गाँव में एगो छोट नाव पर सवार लड़िका पोखरा में मछरी मारे गइल रहले. एही दौरान नहाये का फेर में एक किनारे आ गइले जवना चलते नाव बेसम्हार हो गइल आ पलटि गइल. ओह पर सवार चार गो लड़िका तालाब में डूब के मर गइले. गोताखोर बाद\nबेतिया डाकघर में हेराफेरी प॰चम्पारण जिला के बेतिया प्रधान डाकघर में लाखो रुपिया के हेराफेरी के मामिला पकड़ाइल बा जवना में डाकघर के कुछ कर्मचारी शामिल रहले. एह घपला के जाँच करे के जिम्मेदारी ओही डाकघर के पोस्टमास्टर के दिहल गइल बा. पटना में एगो अउरी मेडिकल कॉलेज केन्द्र सरकार अपना कर्मचारी राज्य बीमा निगम\nसारण स्नातक सीट से विधानपरिषद सदस्य रहल महाचन्द्र प्रसाद सिंह काल्हु कांग्रेस से इस्तीफा देत कहलन कि पार्टी नेतृत्व आपन विश्ववसनीयता गँवा दिहले बा आ पार्टी में समर्पित नेता कार्यकर्ता के लगातार अनदेखी हो रहल बा जवना चलते अब अइसन पार्टी मे रहला के कवनो मतलब नइखे. जवाब में कांग्रेस के प्रदेश अध्यक्ष महबुब अली\nबीएचयू के दीक्षान्त समारोह\nबनारस हिन्दू विश्वविद्यालय के काल्हु संपन्न दीक्षान्त समारोह के संबोधित करत उपराष्ट्रपति मोहम्मद हामिद अंसारी कहले कि विश्वविद्यालय भविष्य का बारे में चिंतन मनन करे के सबले बढ़िया जगह ह. इहो कहलन कि भारत के बहुलतावाद ओकरा राष्ट्रवाद के भावनो से जुड़ल बा. मौका पर मंचासीन विश्वविद्यालय कुलाधिपति डा॰ कर्ण सिंह विश्वविद्यालय के महत्ता के\nपिछला सौ बरीस में अतना दुखदायी सुनामी ना आइल रहे जतना शुक ११ मार्च के जापान में आइल. अनेसा त पहिलही से रहे आ अबहियो बा कि एगो बड़हन तबाही अगिला पचास साल का पहिले कहियो आ सकेला जब जापान के दसियो लाख आबादी खतम हो सकेले. शुक के दिने जापान के सेनदई, Sendai, शहर\nना देबे वाला जानत बा ना लेबे वाला\nपता चलल बा कि बाबा रामदेव के पातंजलि आयुर्वेद लिमिटेड २००९ का चुनाव में भाजपा के एगारह लाख रुपिया चंदा दिहले रहुवे. बाबा रामदेव के भारत स्वाभिमान ट्रस्ट के महामंत्री आचार्य बालकृष्ण के कहना बा कि चंदा ना त बाबा रामदेव दिहले ना ऊ, चंदा त कंपनी के डायरेक्टर दिहले होखीहें. दोसरे कंपनी का तरफ\nबिहार सरकार शराबखोरी नइखे बढ़ावत\nविधानपरिषद में बहस का बीच दखल देत मुख्य मंत्री नीतीश कुमार कहले कि बिहार सरकार शराबखोरी के बढ़ावा नइखे देत. असल बाति ई बा कि राजस्व चोरी पर लगाम लागला का चलते सरकार के आबकारी विभाग बेसी राजस्व वसूल पा रहल बिया. विपक्ष के आरोप रहे कि एनडीए सरकार गली गली में शराब के दोकान


विराज भट्ट के खतरनाक स्टंट – Anjoria\nजल्दिये रिलीज होखे जा रहल भोजपुरी फिल्म “होत बा जवानी अब जियान ए राजा जी” में भोजपुरी सिनेमा के एक्शन स्टार विराज भट्ट कई गो खतरनाक स्टंट करत नजर अइहें. अपना प्रेमिका रुबी सिंह के दुश्मनन का चंगुल से छोड़ावे खातिर विराज भट्ट एह फिल्म में बहुते खतरनाक स्टंट सीन कइले बाड़न. उनका के अपना हाथ पर बैलगाड़ी, जीप, आ कार तक उठावत देखल जा सकेला एह फिल्म में. एही फिल्म से लोकप्रिय गायक शनि कुमार शनिया आपन अभिनय कैरियर के शुरुआतो करे जा रहल बाड़न. फिल्म में एह लोग का अलावा छोटू छलिया, श्यामली श्रीवास्तव, गोपाल राय, सत्या पाण्डेय, आलोक यादव, संजय पाण्डे वगैरह कलाकार मौजूद बाड़े.\nदिलजले पोस्ट प्रोडक्शन वाला स्टेज में


टटका खबर, बियफे, १० जून – Anjoria\nजून 10, 2010 news in bhojpuri, टटका खबर\nयूपी में निकाय चुनाव राजनीतिक दल का चिह्न पर ना होखी\nमायावती परसो घोषणा कइले रही कि अब २०१२ तक बसपा लोकसभा भा विधानसभा के कवनो उपचुनाव ना लड़ी आ आपन ताकत २०१२ के विधानसभा चुनाव खातिर सँजो के राखी. काल्हु पता चलल कि निकाय चुनाव में राजनीतिक दल के चुनाव चिह्न पर चुनाव ना करावे के गजत पिछला ११ मई के निकाल दिहल गइल रहुवे आ १० जून ले ओहपर आपत्ति दाखिल कइल जा सकेला. कवनो राजनीतिक दल के समय पर सूचना ना दिहल गइल. अब विपक्ष एह बात के आलोचना कर रहल बा.\nभोपाल गैस त्रासदी के मुकदमा के फैसला अइला का बाद सरकार के चहुओर आलोचना\nदेश से विदेश तक भारत सरकार के संवेदनहीनता आ भारतीय न्यायप्रणाली के विसंगति के आलोचना हो रहल बा. कहल जा रहल बा कि धनपशु भारत के भारत के न्यायव्यवस्था के नाजायज फायदा उठावे में सफल रहेले. भोपाल मामिला के फैसला एक त बहुत देर से आइल आ जब आइबो कइल त दोषियन के मिलल सजा अतना कम बा कि एकरा के जरला पर नून छिड़कल कहल जा सकेला. सरकार पर दोष लाग रहल बा कि ऊ अमेरिका का दबाव में आ के वारेन एंडरसन के विदेश जाये में सहयोग दिहलस आ ओकर जाँच एजेन्सी मुकदमा के जानबुझ के कमजोर कर दिहले. अब मंत्रियन के एगो नया समूह बनावल गइल बा जवन पूरा मामिला के समीक्षा करी. तब ले केन्द्र आ मध्यप्रदेश सरकार फैसला का खिलाफ अपील करे के एलान कइले बिया.\nभारत के डिग्रियन के विदेशन में मान्यता दिलवावे के कोशिश\nकेन्द्रीय मानव संसाधन विभाग कोशिश कर रहल बा कि देश के डिग्रियन के विदेशन में मान्यता मिल जाव. अबहीं भारत वाशिंगटन समझौता के सदस्य ना रहल हऽ जवना चलते ई दिक्कत होत रहल हऽ.अब भारत के अस्थायी सदस्यता दे दिहल गइल बा जवना का बाद ओकरा कुछ डिग्रियन के विदेशन में मान्यता मिले लागल बा. एह दिशाईं अमेरिका, इगलैण्ड, आस्ट्रेलिया, न्यूजीलैण्ड वगैरह से अलग अलग बात चल रहल बा. तेजी से बुढ़ात पश्चिमी देशन में भारतीयन के रोजगार के संभावना बढ़िया बा.\nबिहार से राज्यसभा चुनाव में छठा उम्मीदवार का अइला से सबकुछ असहज हो गइल\nअन्तिम समय में कर्नाटक के एगो उद्योगपति उदय बिहार से राज्यसभा सीट के दावेदार बन के आपन नामांकन दाखिल कर दिहलस जवना का बाद सगरी पार्टियन के गणित गड़बड़ा गइल बा. पहिले संभावना बनल रहे कि पांचो उम्मीदवार निर्विरोध चुना जइहे बाकिर अब चुनाव करावही के पड़ी काहे कि पांच गो सीट पर छह गो उम्मीदवार बन गइल बाड़े. उदय के नामंकन खातिर जरुरी विधायकन के समर्थन मिल गइल आ कहल जात बा कि जीटे लायक वोटो के जुगाड़ कर लिहन. सबले संकट में रामविलास पासवान के उम्मीदवारी आ गइल बा जिनका लगे पक्का समर्थन मौजूद नइखे. जदयू अपना दू उम्मीदवार आ भाजपा आपन एगो के जितावे लायक पर्याप्त वोट रखले बा. राजदो का लगे अपना उम्मीौदवार के जितावे लायक वोट बा. देखल जाव कि रामविलास आ उदय में केकर जीत होखत बा.\nपटना पुलिस के कारनामा\nपटना विवि के प्रो राय मुरारी के कार बुध का दिने चोरी हो गइल. दुपहरिया में ऊ प्राथमिकी दर्ज करा दिहलन. बाद में पता ना कवना कारण चोर उनकर गाड़ी फेर घर का लगे ले आ के छोड़ दिहलन. प्रोफेसर साहब के खबर मिलल त दउड़ल धअवल फेर चहुँपलन थाना कि कार मिल गइल. सुनते थानाधिकारी के बाँछ खिल गइल आ ऊ सिपाही भेज के गाड़ी थाना मँगवा लिहले. प्रोफेसर साहब के बतावल गइल बा कि प्राथमिकी दर्ज हो गइल बा एहसे कार अब कोर्टे से मिल पाई. पड़लन राम कुकुर का पाले!\nहेडले मनलसि कि मुंबई हमला का हर डेग पर पाकिस्तानी खुफिया एजेन्सी साथ दिहलस\nअमेरिका में चल रहल पुछताछ में डेविड हेडली सकार लिहलसि कि पाकिस्तानी खुफिया एजेन्सी आईएसआई लश्करे तोएबा के हर डेग पर मार्गदर्शन कइलस. भारत एह बात के आरोप पाकिस्तान पर हमेशा से लागावत आइल बा. हेडली पाकिस्तानी सेना के तीन गो अधिकारियन के नामो बतवलसि जे एह हमला के षडयन्त्र में शामिल रहले. मेजर शमीर अली, मेजर इकबाल आ मेजर हारुन में से शमीर आ इकबाल के नाम पाकिस्तान के दिहल डाजियर में भारत पहिले से शामिल रखले बा.\nतलाक लिहल दिहल आसान बनावे जा रहल बिया सरकार\nहिन्दू मैरिज एक्ट आ सिविल मैरिज एक्ट के प्रावधान में तलाक लिहल दिहल अतना आसान नइखे कि बिना हुज्जत के आ एक दोसरा के दोषी बनवाल बिना तलाक लिहल जा सके. अब सरकार चाहत बिया कि अगर शादी अव्यावहारिक बन गइल बा आ ओकरा के निबाहल संभव नइखे त एह आधार पर तलाक आराम से दिहल जा सके. सरकार के एह कदम से औरतन के बेसी नुकसान बा काहे कि ओह लोग के अबही संपत्ति में जायज हक नइखे मिलल. एहसे कुछ मरदन के जरुर सहूलियत हो जाई.\nमौत के सजाय झेलत भारतीयन के राहत के किरण लउकल\nसऊदी अरब में सतरह गो भारतीयन के मौत के सजाय दिहल गइल बा. ओह लोग पर आरोप रहे कि ऊ लोग एगो पाकिस्तानी के दिन दहाड़े पीट पीट के मार डलले. अब ओह मामिला के मुख्य गवाह आपन बयान बदल दिहले बा आ कहले बा कि ऊ केहू के नइखे पहिचानत. कहलस कि ऊ दबाव में आ के पिछला बयान दे दिहले रहे बाकिर अगर ओहसे कवनो बेकसूर के सजा हो जाई त खुदा ओकरा के कबो माफ ना करीहे. एहसे ऊ साफ कहत बा कि ऊ आरोपियन के नइखे चिन्हत.\nसावधि जमा पर ब्याज बेसी देबे के सोचत बाड़े बैंक\nनगदी तरलता के कमी आ निवेश खातिर जम के कर्जा बँटला का बाद बैंकन के लागत बा कि पूंजी जुटअवे खातिर सावधि जमा के ब्याज दर बढ़ा दिहल जाव जेहसे लोग एह में पइसा जमा करे. शेयर बाजार के टूटत माहौल में ई बात सबका बहुते आकर्षक लागी. ओने प्रणव मुखर्जी कहले बाड़न कि आयकर के दर कमे बनावल राखल जाई.\nफीफा वर्ल्ड कप के तइयारी पूरा हो गइल बा\nदुनिया के २०४ गो देशन का बीच मैच का बाद क्वालिफाई होके ३२ गो टीम दक्षिण अफ्रीका में होखे जा रहल उनइसवाँ फीफा वर्ल्ड कप में मुकाबिला करे चहुँप गइल बाड़ी सँ. एहमें आठ गो समूह बनावल गइल बा आ आठो के शीर्ष दू गो टीम नाकआउट खेलिहन सँ. हार का बाद टीम बाहर होत जइहें सँ. पूरा दुनिया के फुटबाल प्रेमी एह महासमर के बेसब्री से इन्तजार करत रहले हऽ आ अब रणभेरी नाजे के घड़ी आ गइल बा.\nटटका खबर, मंगल, ८ जून


पंकज केसरी कइले प्यार जिन्दाबाद – Anjoria\nJun 21, 2010 पंकज केसरी\nभोजपुरी सिनेमा में जबरदस्त लोकप्रियता हासिल कइला का बाद पंकज केसरी अब साउथ के फिलिम करे में व्यस्त बाड़न. बतवलन कि तेलुगु के एगो फिलिम प्रेमा जिन्दाबाद में काम कर रहल बाड़न जवन कि एगो बेहतरीन प्रेमकथा हऽ. एगो गरीब नवजवान के एगो अमीरजादी से मुहब्बत हो जात बा. ई फिलिम भोजपुरियो में बनावल जा रहल बा जवना के नाम रही प्यार जिन्दाबाद.\nसाउथ में काम करे के अपना अनुभव का बारे में बतियावत पंकज केसरी कहले कि ओहिजा के लोग समय के बड़ा पाबन्द होला. ओहिजा काम करे के अगो अलगे रोमांचक अनुभव होला. सबेरे छवे सात बजे से शूटिंग के काम शूरु हो जाला. ओहिजा के तकनीशियन अवव्ल दरजा के होले. कहले कि ऊ त अपना के भाग्यशाली मानेले कि उनका साउथ का फिलिम में काम करे के मौका मिलल जहाँ निर्देशक से ले के कैमरा मैन तक, युनिट के हर सदस्त अपना काम में माहिर होला.\nपंकज साउथ के एगो अउरी फिलिम में काम कर रहल बाड़े जवना के नाम बा, बी ग्रुप. ई एगो थ्रिलर फिल्म हऽ जवना के नायक सिस्टम का खिलाफ लड़त बा.\nपुछनी कि अब का भोजपुरी फिलिम खातिर समय निकाल पायब त पंकह कहले कि बेशक. बतवले कि उनकर दर्जनो भोजपुरी फिलिम आवे वाली बाड़ी स. हीरो हीरालाल, तेजाब, त्रिनेत्र, नथुनिया पर गोली मारे, जुदाई वगैरह शामिल बा.


भोजपुरी में देश दुनिया के खबर (बुध, 13 मई 2015) – टटका खबर\nमंगल का दुपहरिया में एक बेर फेरू भूकंपन के दौर चलल आ साढ़े बारह बजे से दू बजे का बीच6गो झटका आइल. पहिला झटका बहुते जोरदार रहुवे आ बाद वाला झटका में से कुछ के पता चलल कुछ का बारे में बाद में जानकारी मिलल. एह भूकंप के केन्द्र नेपाल चीन का सीमा पर कोडारी बतावल गइल आ तीव्रता 7.3 के रहुवे. एह भूकंप से भारत में 41 लोग के जान जाए के खबर बा. सबले अधिका मौत, 34 गो, बिहार में भइल आ यूपी मेंं सात आदम के मरे के खबर बा. मौसम विभाग के अनेसा बा कि भूकंपन के दौर एक महीना ले अउरी चल सकेला.\nकरिया धन का बारे में सुप्रीम कोर्ट में सुनवाई का समय मंगल का दिने बड़का आ पुरनिया वकील रामजेठमलानी सीधे सीधे मोदी, अमित शाह, आ अरुण जेटली पर हमला करत कहलन कि एह लोग के मनसे नइखे करिया धन वापिस ले आवे के. आ एह हमला में उनकर पूरजोर साथ दिहलन डा॰ सुब्रह्मण्यम स्वामी. उहो कहलन कि सरकार जरूरी आ सही कदम उठावते नइखे आ ई जनता आ अदालत का साथे धोखा बा.\nबचपने से अपना सूटेड बूटेड घर परिवार के देखत आइल आ सगरी भ्रष्टाचार करीब से देखे वाला राहुल गाँधी के लागता कि सगरी सूटेड बूटेड लोग चोर होला. मंगल का दिने राहुल बबुआ फेरू मोदी के सूटेड बूटेड चोर से तुलना कर दिहलन. एह तरह के बयानबाजी के मर्यादा से गिरल मान के उनकर भरपूर आलोचना होखत बा. पूरा दुनिया जानत बा कि कांग्रेस के राज, जवना में सबले अधिका समय राहुले के पुरखा पुरनिया शासन चलवले, में देश के लूट के ध दिहल गइल. हर काम में जम के लूट भइल. आजु का दिने दुनिया के सबले धनी औरतन में सोनिया गाँधी के चउथा नंबर बा. आखिर ई सगरी धन कवना ईमानदार कमाई से आइल इहो त बतावसु राहुल.\nराजनाथ सिंह के बयान, कि राज्यसभा में बहुमत ना रहला का चलते भाजपा सरकार अयोध्या में राममन्दिर के बनावे खातिर कानून नइखे बना पावत, से नाराज शंकराचार्य स्वरूपानंद सरस्वती कहलन कि सुप्रीम कोर्ट फैसला सुना देव त साधू संत बिना कवनो राजनीतिक मदद के मंदिर बना लीहें.\nबांगला देश के मुसलमान अतिवादी एगो अउरी ब्लागर विजय दास के मंगल का सबेरे सिलहट शहर में छूरा घोंप के मार दिहलन स. एह तरह के ई तिसरका हत्या ह बांगला देश में. अपना घर से निकल के रिक्शा से दफ्तर जात विजय दास पर चार गो नकाबपोश अतिवादी छूरा से हमला बोल दिहले आ जान लिहला का बादे छोड़ले सँ.\nमंगल का दिने चार गो राज्य में नया राज्यपालन के नियुक्ति कइल गइल. एहमें ओडिशा में मंत्री रहल द्रौपदी मुर्मु के झारखंड के राज्यपाल आ बीजेपी कार्यकारिणी के सदस्य तथागत राय के त्रिपुरा के राज्यपाल बनावल गइल बा. झारखंड के मौजूदा राज्यपाल सैयद अहमद के उनका बाकी बाचल कार्यकाल खातिर मणिपुर के राज्यपाल बनावल गइल बा. अरुणाचल प्रदेश के मौजूदा राज्यपाल निर्भय शर्मा के असम के मुख्य सचिव रहल जेपी राजखोआ के राज्यपाल बनावल गइल बा आ निर्भय शर्मा के मेघालय के राज्यपाल.\nभाजपा सांसदन के बइठक संबोधित करत प्रधानमंत्री नरेंद्र मोदी मंगल का दिने कहलन कि अपना दस बरीस का राज में यूपीए जतना कर पवलसि ओकरा ले बेसी उनकर सरकार दस महीना में कर दिहलसि. कहलन कि जरूरी बा कि एह बाबत आम लोग के जानकारी दीहल जाव आ शान का साथे एह बात के रेघरियावे के जरूरत बा. कहलन कि कवनो गोल सरकार के विकास के काम ना रोक पाई. कहलन कि लड़ाई विपक्ष से अधिका ओह लोगन से बा जे अपना संपर्क का बल पर सत्ता के आनंद उठावेले.\nमंगल का फजीरे सियालदह-कृष्णानगर लोकल में टीटागढ़ टीसन से बैरकपुर जाए का बीच एगो बम फाट गइल जवना से नाहियो त दू दर्जन लोग घवाहिल हो गइल. एह विस्फोट में असल आरोपी राजा दास के हाथ उड़ गइल बा.\nउमेद से उलटा काल्हु मंगल का दिने देश के शेयर बाजार भहरा के गिर गइल. जबकि लोग उमेद लगवले रहुवे कि तेजी देखे के मिली. असल में राजनीति के खेल देखत निवेश के सही माहौल नइखे बन पावत काहे कि मुट्ठी भर कांग्रेसी सांसद लोकसभा में बहुमत वाला भाजपा सरकार के बान्ह के राख दिहले बाड़न. कवनो काम सुबहित तरीका से नइखन होखे देत ई लोग आ राज्यसभा में अपना बहुमत के बेजा इस्तेमाल करत विकास के हर काम में अड़ंगा डाले के नीति बना लिहले बा ई लोग. ना त भूमि सुधार विधेयक पारित होखे देत बा लोग ना वस्तु आ सेवा कर विधेयक आ एही दुनू विधेयक पर विकास के सगरी सपना टिकल बा. कांग्रेसियन के बढ़िया से मालूम बा कि अगर मोदी सरकार देश के विकास के काम करे में सफल हो गइल त ओह लोग के वापसी के सपनो टूट जाई.\nमंगल का दिने भइल आईपीएल मैच में दिल्ली डेयरडेेविल्स छह विकेट से चेन्नई सुपर किंग्स के हरा दिहलसि आ अंक तालिका में सबका माथ पर बइठ गइल.\nमंगल का दिने इलाहाबाद टीसन के साइकिल स्टैंड में कुड़ा का ढेर में लुका के राखल एगो देसी बम फाट गइल जवना से कवनो नुकसान के खबर नइखे बाकिर कूड़ा खोरत एगो कुकुर के मौत जरूर हो गइल.\nकैमूर जिला के दुर्गावती इलाका में नेशनल हाईवे पर दरौली गांव का नियरा ट्रक से कचरा के एगो आदमी के मौत हो गइल.\nसिवान के मैरवा इलाका के सेवतापुर गाँव में सड़क निकाले का झगड़ा का चलते गोली ले चल गइल आ एगो नवही के मौत गोली लगला से हो गइल.\nबलिया के सुखपुरा इलाका में बसंतपुर गाँव में सोमार के अधरतिया में एगो झपड़ी में लागल आग से चार बरीस के एगो बच्ची जर के मर गइल.\nइलाहाबाद से वाराणसी आवत घरी हाईकोर्ट के जज रह चुकल जस्टिस गिरधर मालवीय समेत चार लोग घवाहिल हो गइल जब ओह लोग के कार एगो मोटरसाइकिल वाला के बचावे का फेर में किनारे लागल फेड़ से टकरा गइल.


महेनदर सिंह धोनी चौउदह महीना के बाद आबूधाबी के मैदान में उतरल रहन.\nIPL मैच पर सबकर नजर बा. कोरोना के सून आ शांति वाला ये दौर में आईपीएल के क्रिकेट मैच से खेल के दुनिया में हलचल भइल हा. भोजपुरी के लोगन के भी नजर वही प बा. धोनी के रिटायरमेंट के बाद होखे वाला अब तक के दूनो मैच पर लेखक के विश्लेषण\nLast Updated: September 21, 2020, 11:21 AM IST\nअब आइपीएल भोजपुरी में. किरकेट के देहाती दुनिया में रउआ सभे के स्वागत बा. कोरोना में किरकेट अइसने बा जइसे गमक बिना फूल. एकरा पहिले आइपीए शुरू होखे के दिन केतना धूमधड़ाका होतs रहे. तरह-तरह के करतब, नाच, गाना अउर ना जाने का-का होत रहे. लेकिन 2020 में सुखले शंख बाज गइल. धोनी अउर रोहित के फौउज में जब पहिला भिड़ंत भइल तs एस्टेडियम में केहू देखनिहारे ना रहे. इ तs सभे जानते रहे कि मैच देखे केहू ना आइ लेकिन जब टीभी पs पिछिला साल वला असटेडियम के अवाज सुनावल गइल तs बाड़ा जबून लागल. ई भरमाइला के भाला का जरूरत रहे ? मैच से पहिले जब धोनी टौस खारित अइले तs ऊ कोरोना में किरकेट पs मजाको कइले. धोनी कहले कि अब तs कोरोने के चलते एक्के सिलिप राखे के पड़ी. काहे से कि तीन सिलिप रखला पs देह सटे के डर रही. अगर दू गज के दूरी पs सिलिप राखल जाई तs तीसरा सिलिप के डिप पौवाइंट पs खाड़ा करे के परी. जब अतना दूर पs सिलिप फिल्डर रहिहें तो फास्ट बौलर के बिकेट कइसे मिली. कोरोना के चलते केतना बदल गइल किरकेट. मैच के बाद जब इनाम लेवे खेलाड़ी आवत रहन तs उनका दू गज फऱके खाड़ा रहे के परत रहे. लागते ना रहे कि किरकेट हो रहल बा.\nई बेरौनक किरकेट काहे भइल\nसवाल ई बा कि एतना बेमाजा किरकेट काहे होताs ? तs एकर जबाब बा पइसा. पइसा जवन ना करावे. आइपीएल में देखनिहार भले चउका छाका के माजा लेले लेकिन सच्चाई में ई खेला बड़का बिजनेस हs. दुनियाभर में टीभी पs सबसे अधिका देखे वाला ई किरकेटिया मेला हs. अगर 2020 के आइपीएल ना होखित तs बीसीसीआइ के चार हजार करोड़ रोपेया के नोकसान होखित. 2018 में एसटार एसपोरट्स, टीभी पs आइपीएल देखावे के खातिर बीसीसीआइ के 16 हजार 347 करोड़ रोपेये देले रहे. करार के मोतिबक 2022 तक ओकरा मैच देखावे के बा. अगर एक मैच के बात कइल जाव तो स्टार, बीसीसीआइ के 55 करोड़ रोपये देला. बदला में स्टार एसपोरट्स परचार देखा के पइसा कमावेला. अगर मैच ना होखित तs स्टारो टीभी के भारी घाटा होइत. जब अरबों-खरबों रोपेया दाव पर लागल रहे तs आइपीएल कइसहूं होखिहीं के रहे. कोरोना के चलते टरत-टरत अपरिल से सितम्बर आ गइल. भारत में ना भइल तs अब संजुक्त अरब अमिरात में होताs. खेलाड़ी लाखों-करोड़ों रोपये लेले बाड़े तs उनका मन मार के खेलहीं के बा.\nकप्तानी में धोनी के कवनो जोड़ा ना\nमहेनदर सिंह धोनी चौउदह महीना के बाद आबूधाबी के मैदान में उतरल रहन. बीतला 15 अगस्त के उ किरकेट से सनयास लेले रहन. उनकर खेला देखे खातिर मन कहिये से बेयाकुल रहे. आजो धोनी के दिमाग कमपूटर से कम नइखे तलतs. उनकर कप्तानी के कवनो जोड़ा नइखे. मोमबई के चारे ओभर में 45 रन बन गइल रहे. रोहित अ डिकौक तड़ातड़ मारत रहन. फास्ट बौलरन के पिटात देख के धोनी खटाक से बमहत्था इसपिनर ले अइले. पीयूष चवला आवते रोहित के ले बितले. रोहित के आउट होखते मोमबई नरभसा गइल. एक टाइम मोमबई के एस्कोर 13 ओभर में तीन विकेट पs 116 रन रहे. लागतs रहे कि मोमबई 180-190 रन बनाई. लेकिन धोनी आपन बौलरन से अतना होशियारी से ओभर करावले कि मोमबई 162 पs थम गइल. अंतिम सात ओभर में बस 46 रन बनल. लुंगी नगीदी अपना अंतिम दू ओभर में9रन दे के तीन विकेट लिहले. जब कि उ अपना शुरू के दू ओभर में 29 रन देले रहन. चेनई के बैटिंग आइल तs शुरुए में झटका लाग गइल. पहिले दू ओभर में दू बिकेट गिर गइल. अभी छवे रहन बनल रहे. लेकिन रायडू अउर डुपलेसी ममिला सम्हार लेले. दूनो जना मिल के एसकोर के 121 तक ले गइले कि रायडू आउट हो गइले.\nधोनी फेन दिमाग लगा दिहले. रायडू के बिकेट गिरलs त उ जडेजा के भेज दिहले. जडेजा पांच गेंदा पर 10 रन बना के आउट भइले. तबो धोनी बैटिंग खातिर ना अइले. ऊ सैम कुरन के आगा भेज देले. ई दाव उनकर कमयाब भइल. कुरन छवे गेंदा पs एक चउका, दू छाका मार के 18 रन कूट देले. सैम कुरन जब आउट भइले तs चेनई के जीते खातिर बस दसे रन बनावे के रहे. धोनी बस नामे खातिर आइले. डुपलेसी आखिर ले डटलs रहले और चेनई के जीत दिला दिहले. एह तरीका से धोनी मोमबई से पांच हार के बाद पहिला बेर जीतले. धोनी के सेना में अधिका उमिरदारे खेलाड़ी रहन तबहुओं उ जीत के देखा दिहले. 2013 के बाद मोमबई एक बेर फेन ( लगातार अठवां बेर) आइपीएल के पहिला मैच हार गइल.\nदोसर मैच में सुपर ओभर के कमा\nआइपीएल 2020 के दोसर मैच पंजाब अउर दिल्ली के बीच खेलल गइल. ई मैच टाई भs गइल जवना के वजह से सुपर ओभर से जीत-हार तय करे के परल. सुपर ओभर में दिल्ली पंजाब के हरा देलस. पहिले खेल के दिल्ली 20 ओभर में आठ बिकेट पs 157 रन बनवलस. एसटोइनिस 21 गेंदा पर 53 रन बनवले. जबाब में पंजाब खेले खातिर उतरल तs ओकरो पारी आठ विकेट पs 157 रने प अंटक गइल. मयंक अगरवाल 89 रन बनवले. मैच टाई हो गइल तs ममिला सुपर ओभर में चल गइल. ई आइपीएल इतिहास के दसवां टाई मैच रहे. सुपर ओवर के पहिला गेंदा पs पंजाब के राहुल2रन लिहले. दिल्ली देने से बौलिंग करत रहन रबादा. रबादा के दोसर गेंदा प राहुल आउट हो गइले. रबादा के तीसरा गेंदा पs पंजाब के पूरन बोल्ड हो गइले. एह तरे से दिल्ली के जीते खातिर3रन के टारगेट मिलल. दिल्ली देने से बैटिंग करे अइले रिसभ पंत. पंजाब के बौलर रहन शमी. शमी के पहिला गेंदा पs कवनो रन ना बनल. शमी के दोसर गेंदा वाइड हो गइल. एक तरे दिल्ली के खाता में एक रन आ गइल. तीसरा गेंदा पर पंत2रन बना के दिल्ली के जिता दिहले. सांस रोके वाला ई मैच देख के बुझाइल कि काहे केहू किरकेट खातिर खखुआइल रहे ला.


टटका खबर – लगातार, 11 अप्रैल 2017, मंगल – टटका खबर\nबलिया से जुड़ल परिवार के आ झारखंड के धनबाद में रहत उप महापौर रहल नीरज सिंह के हत्या से जुड़ल मामिला में आजु मंगल का दिने केस में नामजद अभियुक्त आ झरिया से भाजपा विधायक संजीव सिंह सरायढेला थाना में सरेंडर क दिहलन. एकरा बाद पुलिस उनुका के जेल भेज दिहलसि. संजीव सिंह आ नीरज सिंह चचेरा भाई रहलन. एह हत्याकांड में अबहीं ले चार जने के गिरफ्तारी हो चुकल बा.\nभदोही जिला के गोपीगंज पुलिस आजु एगा इनामी अपराधी संतलाल के विश्वनाथ तिराहा से गिरफ्तार क के जेल भेज दिहलसि. संतलाल प कई कित्ता मुकदमा चलत बा. एगो हत्या के आरोप में ओकरा के पुलिस ढेर दिन से खोजत रहल.\nसोनभद्र के राबर्ट्सगंज कोतवाली इलाका के खड़ेहरी गांव का एगो घर में बिजली के शार्ट सर्किट से आग लाग गइल. एही आग में गैस के सिलिन्जरो ब्लास्ट क गइल आ सब कुछ जर के राख हो गइल.\nजौनपुर जिला के खुटहन इलाका के शाहपुर सानी गांव में आग लगला से नौ गो घर के सामान कपड़ा राख हो गइल. एगो परिवार के लइकी के शादी 13 तारीख के होखे वाला बा आ बिआह ला सहेजल सगरी सामान एह अगलगी में राख हो गइल.\nसोनभद्र जिला के विंढमगंज इलाका के बुटबेढवा गाँव का नियरा टीसन के तेंदुपत्ता गोदाम के चौकीदार रूम में आग लगला से एगो औरत के मौत हो गइल.\nदेवरिया के सदर कोतवाली क्षेत्र के तुर्कपट्टी इलाका में कान में इयरफोन लगा के दिशा मैदान करे जात सोदिन्या बुजुर्ग गाँव के एगो नवही कसया ढाला का लगे ट्रेन से कटा गइल.\nवाराणसी जं. के प्लेटफॉर्म नंबर पांच से गुजरत मालगाड़ी से एगो नवही कटा के मर गइल. ओकर पहचान नइखे भइल कि के रहे, कहाँ के रहुवे.\nमिर्जापुर के मड़िहान इलाका में तहसील का लगे एगो औरत के लाश मिलला का बाद सनसनी पसर गइल बा. औरत देहात कोतवाली इलाका के भरुहना गाँव के बतावल जाल बिया. लागत बा कि जंगल से लकड़ी ले आवे गइल एह मेहरारु का साथे कुकर्म कइला का बाद हत्या क दीहल गइल बा.\nमोतिहारी में काल्हु बंद पड़ल चीनी मिल खोलवावे आ बकाया भुगतान के मांग करत मजदूरन में से दू गो मजदूर अपना देह में आग लगा के जान देबे के कोशिश कइलन. बहुते झँउस गइल एह लोग के अस्पताल में भरती करावल गइल बा.\nगुजरात में पंचायती राज के चुनाव परिणाम निकलला का बाद भाजपा आ कांग्रेस दूनू जीत के दावा करत बाड़ें. ई चुनाव राजनीतिक गोलन का निशान प ना होखे. एहसे कांग्रेस के दावा बा कि ओकरा 70 फीसदी जगहा जीत मिलल बा. ओने भाजपा के दावा बा कि ओकरा 80 फीसदी प जीत मिलल बा.\nहरियरी का तलाश में भटकत पूनम आजाद मंगल का दिने कांग्रेस गोल में शामिल हो गइली. ऊ भाजपा से निलंबित सांसद आ क्रिकेट खिलाड़ी रहल कीर्ति आजाद के मेहरारु हई आ कुछ दिन पहिले आआपा गोल में शामिल भइल रही. ओहिजा हरियरी ना भेंटाइल त अब कांग्रेस के अंगना में आ गइली.\nतीन तलाक , बहु-विवाह, आ हलाला जइसन कुप्रथा खतम करे के मांग का खिलाफ ऑल इंडिया मुस्लिम पर्सनल लॉ बोर्ड के कहना बा कि ई कइल धार्मिक आजादी के हनन होखी.\nगलत तरीका से सुनवाई क के एगो भारतीय नागरिक कुलभूषण जाधव के पाकिस्तान के एगो सैनिक अदालत फांसी के सजा सुनवले बिया. चूंकि कुलभूषण का खिलाफ पूरा सबूत ना रहल से पाकिस्तान एह मामिला के फौजी अदालत में सुनवाई करा के उनुका के फाँसी के सजा करवा दिहलसि. भारत सरकार एह बारे में पाकिस्मतान के चेतवले बिया कि पाकिस्तान अइसम अनेत मत करो.\nदेश भर में गोकशी प रोक लगावे के मांग का खिलाफ माकपा, कांग्रेस, आ तृणमूल के नेला आरएसएस के संघचालक मोहन भागवत के आलोचना कइले बाड़े. एह लोग के कहना बा कि भारत में एह तरह के कानून ना बनावल जा सके जवन सेकूलरिज्म का उल्टा होखे.\nजम्मू-कश्मीर के हालात देखत अनंतनाग लोकसभा सीट ला 12 अप्रैल के होखे वाला उपचुनाव के टार दीहल गइल बा. अब मतदान 25 मई के करावे के एलान कइलसि चुनाव आयोग. एह सीट से कांग्रेस आ नेशनल कांफ्रेंस के साझा उम्मीदवार जी.ए. मीर के कहना बा कि अगर राज्य में राज्यपाल शासन लागू ना भइल त ऊ आपन उम्मीदवारी वापस ले लीहें. आप बीच अलगाववादियन के बोलावल बन्द आजु दुसरको दिने जारी बा.\nतवांग में आपन उपदेश दिहला का बाद तिब्बती आध्यात्मिक गुरु दलाई लामा अपना कार्यक्रम आ दौरा के सुगम बनावे खातिर अरुणाचल प्रदेश सरकार आ खास क के मुख्यमंत्री पेमा खांडू के शुक्रिया अदा कइलन. जान जाईं कि दलाई लामा के अरुणाचल प्रदेश दौरा प चीन खासा विरोध कइले रहल.\nअमेरिका के व्हाइट हाउस से काल्हु बयान जारी भइल बा कि अगर सीरिया रासायनिक हथियारन के इस्तेमाल कइल बन्द ना करी त अमेरिका ओकरा प अउर सैनिक कार्रवाई कर सकेला.\nआईपीएल -10 के अठवां मैच में सोमार का दिने इन्दौर के होल्कर क्रिकेट स्टेडियम में भइल मैच में किंग्स इलेवन पंजाब ने सोमवार को रॉयल चैलेंजर्स बैंगलोर के आठ विकेट से हरा दिहलसि.\nTags: कुलभूषण जाधव, गोकशी, दलाई लामा, मोहन भागवत, संघचालक


बैंक के कलेक्शन एजेंट से 28 लाख रुपिया लुटाइल – टटका खबर\nआरा 28 मार्च (वार्ता). भोजपुर जिला के गजराजगंज इलाका में बुध के दिनदहाड़े आईसीआईसीआई बैंक के कलेक्शन एजेंट से 28 लाख रुपिया लूट लिहले सँ अपराधी.\nपुलिस सूत्र बतवलें कि आईसीआईसीआई बैंक के कलेक्शन एजेंट रूपेश कुमार रुपियन के वसूली क के मोटरसाइकिल से आरा शहर आवत रहुवे. एही बीच बिहिया-कटेया मार्ग पर बरगही मोड़ का नियरा दू गो मोटरसाइकिल पर सवार पांच गो हथियारबंद अपराधी ओकरा के रोक लिहलें आ असलहा का जोर पर ओकरा से 28 लाख रुपिया लूट लिहलें.\nरुपेश के कहना बा कि ओकर पिटाइओ कइले सँ बदमाश. उनुका बयान पर केस लिख लीहल गइल बा आ पुलिस अपराधियन के गिरफ्तारी करे ला छापेमारी करत बिया.


अउरी खूंखार हो गइलन बृजेश त्रिपाठी – Anjoria\nसिनेमा भोजपुरी के सबले बड़ खलनायक ब्रिजेश त्रिपाठी अब अउरी खूंखार बन गइल बाड़ें. हालिया रिलीज़ फिल्म “रणवीर” में उनकर खूंखार रूप देख दर्शकन का मन में डर समा जात बा. फिलिम में ऊ छपरा के एगो बड़हन गुंडा बनल बाड़ें. तेलगु फिल्म इंडसट्रीज क मशहूर कंपनियन के सहयोगी अल्टूरा फिल्म्स का बैनर में बनल पहिला भोजपुरी फिलिम रणवीर में रवि किशन शीर्षक भूमिका में बाड़न. फिलिम में उनकर मुकाबला होत ना बृजेश त्रिपाठी से जे उनुका पूरा परिवार के सफाया कर दिहले रहुवे.\nफिलहाल राजपिपला में “राखेला शान भोजपुरिया जवान” का शूटिंग में व्यस्त बृजेश त्रिपाठी भोजपुरी फिल्मो के अकेला खलनायक हउवें जे सगरी बड़की फिलिमन के हिस्सा रहल बाड़े. फिल्म “रणवीर” में खलनायकी क साथे साथ आयटम क्वीन सीमा सिंह के साथ ठुमको लगवले बाड़न बृजेश त्रिपाठी. एह घरी दर्ज़नो से अधिका फिलिमन में काम करत बृजेश के फिलिमन में आंधी तूफ़ान, रखेला शान भोजपुरिया जवान, आ ज्वालामंडी वगैरह खास बाड़ी सँ..


एक त बाँड़ अपने गइलन नौ हाथ के पगहो ले गइलन – टटका खबर\nएक त बाँड़ अपने गइलन नौ हाथ के पगहो ले गइलन\nमिस्र के तानाशाह राष्ट्रपति हुस्ने मुबारक देश छोड़ के भागे पर मजबूर हो गइलन. एकरा बाद अगल बगल का देशो के लोग अपना अपना किहाँ के सरकार का खिलाफ आंदोलन कइल शुरु कर दिहले बा. काल्हु यमन का राजधानी साना आ अदन में हजारो लोग राष्ट्रपति अली अब्दुल्लाह सालेह का खिलाफ नारे बाजी करत सड़क पर निकल गइल आ लोग से मिस्र का तरह बगावत शुरु करे के आह्वान कइल. अदन में प्रदर्शनकारियन के सुरक्षा बल से टकराव का बाद गोली चलला के खबर बा जवना से सुरक्षा बल इन्कार कइले बिया. यमन में पिछला तीस साल से सालेह के तानाशाही चलत बा. सालाह कहले बाड़न कि ऊ साल २०१३ का बाद प्रेसिडेंट ना रहीहें आ अपना बेटा के सत्ता हस्तांतरित ना करीहें.\nएही तरह अल्जीरियो में हजारो लोग सरकारी मनाही का बावजूद सड़क पर प्रदर्शन करे निकल गइल. अल्जीरिया के शहर अल्जीरियस में जनता आ पुलिस के बीच झड़प के खबर बा. ओ लोग अपना प्रेसिडेंट अब्दुल अजीज बटफ्लिका के हटावे के नारा लगावत रहे. अल्जीरिया में साल १९९९ से अब्दुल अजीज शासन करत बाड़न.